text:
Y e lo seca tur lagrima kita for di nan wowo; y lo no tin morto mas; lo no tin lamento mas, ni joramento, ni dolor.
“Mi prome y unico amor, ta den su brasa awor y pa siglo y siglonan. Bo no tin ni dolor ni sufrimento mas. Bo ultimo dolor y sufrimento bo a pas’e den bo stoel hunto cu nos, sin cu nos por a juda bo. Mi dushi m’a stima bo semper y lo sigui stima bo y bo recuerdonan lo sigui cu mi, te dia nos reuni un biaha mas. Stima bo hopi mi bieu. ”
Cu inmenso tristesa y un bashi grandi den nos curason nos ta anuncia fayecimento di nos casa, mama, wela y suegra stima;
Lelia Adela Croes-Geerman
* 21-04-1952 – † 16-09-2021
Na nomber di su:
Esposo cu a stim’e mas cu su mes: Harold Croes
Yiunan stima: Meritza Croes y Diomar Navas
Jolanda Croes y Junior Geerman
Reynaldo Croes y Linda Maduro
Rosalina y Jose Howell
Nietonan stima: Josy Howell y Chisliane Stamper,
Gerald Ridderstap y Jillian Magante
Danny Ridderstap
Miraila Howell y Juan Camilo Garcia
Gilianny Ridderstap
Evan-Jay Croes
Ailani Howell
Mylouëlle Howell y Brian Piñedo y yiunan (na Hulanda)
Joshua Ras (na Hulanda)
El a stima mescos cu yiu: Danny Ridderstap(tata di su nieto(a)nan
Sandra Ras (na Hulanda)
El a stima mescos cu nietonan: Jhonthan Navas
Randall Maduro
Warren Maduro
Hugoleen Tjin Kon Fat (na Hulanda)
Anthony Tjin Kon Fat
Su ihanan stima: Robert Croes y famia
Su subrino stima: Juni Croes
Su swa y cu cuñanan: Orlando y Rosa Croes y famia
Yrin Croes y juinan
Elvia Croes
John y Swinda Croes y famia
Ricardo y Lourdes Croes y famia
Humphrey y Yolanda Croes y famia
Maiky y Celia Rasmijn y famia
Su tanta: Maximina y Fabio Vrolijk
Su bisiñanan stima: Famia Werleman
Tur su prima y primonan, subrino y subrinanan, swa y cuñanan, comer y compernan , bisiñanan y demas famianan: Croes, Geerman, Lopez, Navas, Howell, Ridderstap, Maduro, Stamper, Magante, Garcia, Piñedo, Ras, TjimKon Fat, Rasmijn,Wever, Hoek, Rafini, Vrolijk, De Cuba, Koolman, Werleman.
Ta invita pa asisti na e acto di entiero cu lo tuma lugar Diahuebs 23 di September 2021 na Kerki Protestant na Piedra Plat pa 8.30 di mainta, 9.30 lo cuminsa cu sirbishi y pa 10.30 nos lo hiba nos difunto stima pa santana protestant na Piedra Plat.
Oportunidad pa condoleer lo ta diaranson 22 di September 2021 na cas, Sero pita 9-c, for di 7or pa 9or.
Nos ta pidi nos discula si den nos tristesa nos por a lubida algun familiar of .
Nos lo aprecia cu si un famia/conocir tin algun sintoma y/of ta den cuarentena pa no acudi na e entiero pa motibo di reglanan vigente (mondkapje ta obligatorio).


c: text/html

text:
ORANJESTAD, ARUBA – Siman pasa, varios organisacionan local di naturalesa y otro organisacionan a activamenta participa den eventonan cu un enfoke riba cambio di clima. Cambio di clima ta extenso, rapido, y intensificando, y e actividadnan humano ta e causa primordial. Influencia humano como resultado di desaroyo no sostenibel, manera e perdida of degradacion di areanan natural, ta creando evento climatologico extremo, incluyendo dianan mas calor, awacero torencial, y temporada di secura mas frecuente y severo.
Un di e mihor maneranan pa combati cambio di clima ta pa planta palo y matanan nativo den un esfuerso continuo. Palo y matanan nativo ta forma e fundeshi pa ecosistemanan resiliente na cambio di clima y nan servicionan pa humanidad, cual ta e motibo cu varios organisacion local a unifica nan forsa pa haci Aruba uno mas saludabel door di accionan pa restaura abundancia y diversidad di palo y matanan pa nan funcion ecologico. E accion aki ta uno specificamente pa substancialmente restaura ecosistemanan degrada y su biodiversidad. Ecosistema biodiverso ta ecosistemanan naturalmente diverso y saludabel pa bida. Cu e accion di planta palo y matanan nos meta ta pa hisa e biodiversidad di palo y matanan nativo, como resultado lo hisa e biodiversidad di bestianan salvahe, y tambe medio ambientenan mas saludabel y resiliente na cambio di clima. Cu esaki den mente dos actividad di planta palo y matanan a tuma luga den fin di siman como parti di e colaboracion cu a cuminsa na 2020 entre varios organisacionan no gubernamental di naturalesa aki na Aruba.
Accion di planta na Parke Nacional Arikok
Riba día 25 di september, nuebe especie di palonan nativo a wordo planta den Parke Nacional Arikok. E escogencia di especienan di palonan pa e evento aki tabata basa riba nan funcion ecologico of ta na peliger di disparce na Aruba, manera Supi/Asufro (Pereskia guamacho), cu solamenta algun ehemplar den naturalesa. Tin un cantidad asina abou di palo y matanan nativo tin un impacto negativo riba e biodiversidad, salud di e ecosistema, y abilidad pa ta resiliente na cambio di clima. Durante e actividad di planta palo y matanan na Parke Nacional Arikok, rangers y team di maneho di Fundacion Parke Nacional Aruba, hunto cu partnernan di organisacionan no gubernamental Ban Lanta y Planta – Trees for Aruba, StimAruba, y Aruba Birdlife Conservation, y bisiñanan di parke nacional, a traha hunto pa planta e palonan, haciendo e actividad aki un esfuerso comunitario bunita pa hisa e biodiversidad y ta resiliente na cambio di clima.
Accion di planta na Marinierskazerne Savaneta
Riba dia 26 di september a sigui cu un accion di planta mangel na Marinierskazerne Savaneta. E meta tabata pa hisa abundancia y diversidad di mangelnan na e costa di e base militar aki. Varios representantenan di Fundacion Parke Nacional Aruba, Ban Lanta y Planta – Trees for Aruba, y militarnan, a planta un total di 100 mangel, consistiendo di un combinacion di Mangel Preto (Avicennia germinans) y Mangel Blanco (Laguncularia racemosa) cu ta poco comun. Mangelnan ta hunga un rol crucial den cambio di clima door di ta hopi eficiente den captura carbon for di aire y proteha nos costanan durante mal tempo.
Union ta haci forsa
Hisa e abundancia di palonan y biodiversidad tin hopi beneficio pa naturalesa y e ser humano. Pa e motibo aki nos mester di henter e comunidad pa yuda haci Aruba resiliente. Planta palo y matanan local den bo hardin, participa den accionan di planta palo y matanan, of simplemente muha matanan di mondi de bes en cuando. Parti di e colaboracion continuo entre e partnernan trahando duro pa haci e actividadnan aki posibel: Fundacion Parke Nacional Aruba, Ban Lanta y Planta – Trees for Aruba, StimAruba, Universidad di Aruba, y Marinierskazerne Savaneta. Cu e sosten continuo di bolunarionan y e comunidad nos lo sigui cu e esfuersonan pa haci Aruba un isla biodiverso y resiliente.
Pa mas informacion tocante e topico di cambio di clima y eventonan internacional binidero, bishita https://www.globalclimatechangeweek.net/climate-info.

robotstxt: allowed

filter: keep


text:
Aeropuerto Internacional Reina Beatrix: Diamars den careda di 10’or y mey di mainta, presencia di polis a wordo pidi cu urgencia na un oficina di un Car Rental dilanti Aeropuerto, pa motibo cu un turista hopi rabia lo tabata agrediendo un trahado di un compania di Car rental.
Mesora a manda polis na e sitio, pa casualidad tabata tin un patruya di K9 na Aeropuerto, e agente policial y hunto cu un agente policial di Grenspolitie, mesora a bay na e car rental pa asina intermedia den e problema cu tabata mustra di a escala.
Polisnan mesora a intermedia entre e turista rabia cu e trahado, nan a papia cu ambos partido y hopi lihe e turista a calma y despues cu e situacion a calma por completo, e agente di K9 a bandona e sitio.


text:
E Sektor Empresarial mester sòru pa tin un klima di negoshi faborabel na Kòrsou i ta responsabel pa mantené esaki di e mesun forma. E foko di e sektor ta sintá riba kalidat di servisio i e rapides den reakshon pa ku e empresario; esaki dor di reakshoná mas lihé posibel riba preguntanan ku ta biba den komunidat pero tambe duna informashon di kalidat haltu na klientenan i reakshoná di forma proaktivo riba tendenshanan nobo den komunidat. Aparte di esaki e sektor ta karga e meta tambe pa stimulá produkshon di kultivo i vegetashon, stimulá e kresementu i kalidat di krio di bestia i promové uso responsabel di nos zonanan di peska.
Sektor Empresarial ta konsistí di dos departamento, esakinan ta


text: Diahuebs madruga a drenta informe di cu tin un homber bastante bao influencia di un of otro substancia canando rond cu un biga pa destrui cosnan na Bernadettastraat, mesora a dirigi 2 patruya na e sitio. Na yegada di e patruya nan a logra domina e persona cu tabata bastante paranoid bao influencia di substancia y a pidi un ambulans p’e. Na yegada di e ambulans nan a constata cu e persona su curazon tabata bati hopi liher pero cu nan lo no por hib’e hospital. No a keda nada otro cu polis mes hib’e na warda di polis pa e calma.


text:
WILLEMSTAD – E sifra di infekshon ku HIV bou di hóbennan na Kòrsou a subi atrobe. Bou di hóben kurasoleño te 24 aña kada siman ta deskubrí tres te kuater kaso nobo di HIV. P’esei CURA+ HIV/AIDs Support Foundation (CURA+ e Fundashon pa Sosten pa HIV/AIDs) ta invertí mas ainda den informashon i prevenshon bou di hóbennan, manera ku e organisashon di dianan pa tèst den sentronan di bario.
“Bo no por konta ku gobièrnu so pa hasi un pueblo konsiente. Si nos no duna informashon e tabú ta keda eksistí”, Dudley Ferinandus, konsehero di CURA + ta bisa. Gion, un hóben ku tin HIV for di 2015 a eksperensiá esaki djaserka. “Mi tabata biba bai gol. Pero for di dia ku mi sa ku mi ta pashènt di HIV, mi a bira serio.
Un reportahe di Deya Mensche
“Gion ya pa algun tempu tabatin un tosá seku i keintura, ora dòkter a disidí di laga tèst e pa HIV. “Promé ku mi diagnósis mi tabata un hóben aktivo sin prekupashon, ku tabata studia na Hulanda”, e ta konta. E mester a dil ku su diagnósis su so: “mi famia no tabata t’ei pa sostené mi. Esei tabata hopi pisá.”
Segun Gion a kuminsá un bida nobo p’e ora ku el a kuminsá tuma e remedinan. “Pasobra mi ta paga tinu bon, e viro aktualmente no ta detektabel Mi no ke yega e punta nunka ku mi ta haña AIDS. Mi mester apresiá e bida aki.” P’esei e ta yuda CURA+ ku e dunamentu di informashon. “Un diagnósis di HIV no ke men outomátikamente ku bo tin AIDS tambe, por ehèmpel. Esaki ta un asosiashon robes, pasobra AIDS ta e último fase, ora ku e remedinan no ta yuda mas.”
For di yüli di e aña aki CURA+ ta traha huntu ku e sentro di bario Ser’i Papaya pa duna informashon. Ta organisá dianan di tèst na e sentro di bario. Na 2018 nan ke bishitá tur bario di Kòrsou regularmente. “Nos ta kere ku prevenshon ta kuminsá i kaba den bario”, Ferinandus ta bisa.
E grupo di scouting lokal ROANS, pa hóben di 15 te 18 aña, e luna aki den kuadro di Dia Mundial di Aids a haña informashon serka CURA+. Segun coach Enid Statia, kabes di scouting antiano, e direktiva di hóben mes a skohe pa invitá CURA+.
E grupo di scouting a haña un splikashon amplio tokante HIV i AIDS. “Mi ke hasi e tèst i komparíi ku mi amigunan ku nan no tin nodi di tin miedu di e tèst”, e scout Whelton Martina ta bisa. “Ta e intenshon pa e scoutnan kompartí e informashon ku otro hóben”, Natifa Lucas, guia serka ROANS , ta agregá.
Sifranan di HIV
No opstante e informashon di CURA+ i otro instansha na Kòrsou e sifra di kontaminashon di HIV a subi tòg. Segun Ferinandus no ta solamente kontakto seksual ta e problema. “E sifra di kontaminashon a subi pasobra hende a bira mas iresponsabel i no ta tene kuenta mas ku su próhimo. Pueblo mester bira konsiente ku nan mester usa kondon i ku nan mester protehá nan mes”, e ta enfatisá


text: Diabierna atardi a drenta informe di un caso di atraco na Nikki Beach, meosra a dirigi polis na e sitio. Na yegada di e patruya a papia cu e victima cu a declara un persona style rasta color scur carson blanco lo a bin atrake di patras bay cu un tras cu documento y cartera. Hunto cu ne tabta un otro persona cu lo a core cu e atracador dretna un auto ocupa pa un dama chauffeur y nan lo a core bay nort. Ela purba persigue nan pa un paar di crusada pero na pia ela cay y herida su mes dus no a sigui core nan tras. Polis a tuma nota di datos di e victima como tambe declarashon y lo pasa e informashon pa rechercher. Polis a buska rond den playa pero no a logra encontra e vehiculo sospechoso cu 3 hende aden.


text:
Pòst
E Minister di Asuntunan Ekonómiko ta responsabel pa maneho pa un bon servisio di pòst. E supervisor Outoridat Konsumidó i Merkado ACM ta pèrkurá pa e kumplimentu ku e eksigensianan ku ta wòrdu poné pa e kalidat di e servisio di pòst den Hulanda Karibense. E Lei Pòst BES ta forma e kuadronan.
Entrante promé di yanüari 2014 e Minister di Asuntunan Ekonómiko a duna e konseshon pa servisionan di pòst den Hulanda Karibense na Flamingo Communications N.V. konforme e dekreto di 17 di òktober 2013 pa un periodo di 10 aña.
Entrega di pòst
Kon mi mester poné adrès di pòst pa Hulanda Karibense?
Bo ta skirbi:
Nòmber
Direkshon (nòmber di kaya plùs number / pòstbùs plùs number) eventualmente nòmber di lugá (i/òf bario)
NÒMBER DI ISLA ( es desir Boneiru, Saba òf Sint Eustatius)
HULANDA KARIBENSE
Paga tinu pa Hulanda Karibense no ta eksistí kódigo postal. Pa risibí pòst ku mester wòrdu entrega na un adrès di kas òf ofisina bo mester tin un buzon. Tambe e buzon mester kumpli ku e reglanan.


text:
Preguntanan Frecuente
1. Kico ta e sintomanan y complicacionnan cu COVID-19 por causa?
Esaki ta varia di sintomanan leve te cu complicacionnan severo cu por causa morto. E siguiente sintomanan por aparece entre 2-14 dia despues di wordo exponi na e virus: keintura, tos, rosea cortico of dolor di garganta.
Por wak un video cu Dr. Wilmer Salazar akinan.
2. Ki ora mi por bai test?
3. Pakico mi no por test preventivo?
4. Kico ta e criterio pa test?
E criterio pa test ta cambia a base di e desaroyo di e virus.
-
un historia di biahe den e ultimo 14 dianan (prome cu comienso di e sintomanan)
-
OF un persona cu tabata den contacto directo cu un caso positivo den e ultimo 14 dianan (prome cu comienso di e sintomanan)
-
OF un persona cu tabata den contacto frecuente y estrecho (denter di 1 meter) cu un persona cu un historia di biahe den e ultimo 14 dianan (prome cu comienso di e sintomanan)
5. Ta posibel pa un persona test negativo y despues test positivo pa COVID-19?
Un resultado negativo kiermen cu e virus cu ta causa COVID-19 no a wordo encontra den e muestra di e persona. Den un etapa hopi trempan di infeccion, ta posibel cu e virus no lo wordo detecta. Den caso di COVID-19, un resultado negativo serca un persona cu sintoma probablemente ta indica cu no ta COVID-19 ta causando e sintomanan.
6. Ki ora mi mester bai den cuarentena?
Bo mester bay den cuarentena si bo a bin bek for di exterior recientemente, of si bo a wordo instrui pa hasi esaki door di Departamento di Salud Publico (DVG). Bo lo wordo instrui pa bai den cuarentena na momento cu bo a bin den contacto cu un persona cu a test positivo pa COVID-19.
7. Con largo mi mester keda cas si mi tin sintomanan similar na COVID-19?
Si bo ta biba bo so y bo tin sintomanan leve di COVID-19, keda cas pa 7 dia despues cu bo sintomanan a cuminsa. Si bo ta biba cu otro hende y bo ta e prome cu a haya sintoma, esnan cu ta biba cubo y no tin sintoma mester keda cas pa 14 dia cuminsando for di e prome dia cu bo a haya sintoma.
8. Mi mag di traha si mi tin poco tosamento?
Si bo ta sinti malo, keda cas. Si bo a biaha for di exterior durante e ultimo 14 dianan, tabatin contacto cu un persona cu a test positivo pa COVID-19 durante e ultimo 14 dianan of tabata tin contacto cu un persona cu a bin for di exterior durante e ultimo 14 dianan, keda cas y yama e Call Center (2800101). Si e criterio menciona anteriormente no ta aplicabel pabo, bo por bai traha. Sinembargo, tuma e medidanan preventivo y higienico.
9. Mi ta un residente di Aruba y mi a caba di bin bek for di exterior, kico mi mester haci?
Bo persona ta obliga pa bay den cuarentena na cas pa 14 dia. Si bo desaroya sintomanan di coronavirus, yama e Call Center na 2800101.
10. Si mi a wordo manda cas (den cuarentena) paso mi a bin for di exterior, mi dunador di trabou por kita esaki for di mi dianan di vakantie?
No, esaki no mag. Si bo a wordo manda cas den cuarentena door di Departamento di Salud Publico (DVG) of ora di jega for di exterior, SvB ta cubri bo dianan di ausencia comosifuera bo ta AO.
11. Mi mag di bai lama, cana pafo den naturalesa y bai eventonan social?
Mantene social distancing. Como individuo, bo por reduci bo riesgo di infeccion door di reduci contacto cu otro hende. Evita lugarnan publico y encuentronan social innecesario, specialmente eventonan cu un gran cantidad di hende. Si bo ta bo so, bo por bai lama of cana pafo den naturalesa.
12. Lo tin consecuencia pa esnan cu no obedece e ordenasa pa bay den cuarentena of isolacion?
E consecuencianan di esaki por ta catastrofico pa Aruba pasobra esnan cu no sigi e ordo lo por bira un fuente di contaminacion pa otronan. E ta e deber civico di cada cuidadano pa respeta y cumpli cu e ordenansanan aki.
13. Cual ta e gruponan di riesgo pa complicacion causa door di COVID-19?
Nos grandinan y personanan cu condicionnan medico (malesa cardiovascular, diabetes, malesa di pulmon, HIV). Pa es motibo, nan ta wordo conseha pa bay den cuarentena como medida preventivo.
14. Kico ta e riesgo pa muhernan na estado?
Actualmente, no ta conoci si esnan na estado tin mas riesgo pa bira malo of haya complicacionnan como resultado di COVID-19. Esnan na estado ta experiencia cambionan na nan curpa cu por aumenta e riesgo di algun infeccion. Cu otro infeccionan similar na COVID-19 y otro infeccionnan respiratorio, manera influenza, muhernan na estado tin un riesgo mas halto pa desaroya malesanan severo. Ta importante pa muhernan na estado semper proteha nan mes di malesa.
15. Mi no tabata den contacto directo cu un persona cu a test positivo pa COVID-19, pero si cu un persona cu tabata tin contacto cu un persona cu a test positivo pa COVID-19, mi tambe mester test of bai den cuarentena?
Mirando cu nan no ta wordo considera como un contacto cercano di esun cu a test positivo pa COVID-19, nan no ta wordo manda den cuarentena obligatiorio. Sinembargo, nan por dicidi di bai den cuarententa como medido preventivo.
FAQ Languages Here:
- Papiamento (scroll down)
-
English
16. Mi ta biba den cas cu un persona cu a wordo manda den cuarentena, mi por sali for di cas?
Bo por sali for di cas si bo(so) ta mantene boso mes na e siguiente reglanan:
-
Drumi den camber separa
-
Usa areanan separa. Si boso ta comparti cierto espacionan hunto, hasi esaki limpi regularmente
-
Mantene "Social Distancing" cu un minimo di 2 meter distancia for di otro na tur momento
-
Tene bo cas habri lo mas posibel


text:
Awor mas cu nunca prevencion den salud ta importante
E ultimo lunanan tawata hopi dificil pa nos tur na Aruba. Covid-19 ta pone nos realiza con importante bida ta y tambe con importante cuida nos mes ta y cuida nos salud. E ta pone nos realiza tambe con importante prevencion den salud ta.
Nos maneho di ministerio di salud ta dirigi riba prevencion den salud y hunto cu PAHO, DVG y tur stakeholders den cuido na Aruba a lansa un plan nadional den prevencion. E ultimo luna nan a pone cu nos enfoke tawata baha e contagio y cantidad di casonan positivo di Covid-19 y maneha e transmission den mihor forma posibel. Esaki no ta kita cu nos lo keda pone enfasis riba ehecucion di nos vision di prevencion den salud.
Na e momentonan aki gastonan di cuido medico ta sigui aumenta y como minister responsabel pa salud di nos comunidad nos tin cu tuma accion. Nos comunidad no ta esun di mas saludabel y e consecuencia cu esaki ta trece cune ta cu hopi hende ta sufri di malesanan cronico manera presion halto, suco, problemanan cu curason y tambe e indice di esnan cu ta dialyseer ta haltisimo.
E indice mundial di persona nan cu mester dialyse ta 8% y na Aruba esaki ta 16%. Cada pashent cu mester e tratamento di dialyse ta costa 100.000 Florin pa aña. No esaki so sino tur e otro gastonan cu ta subiendo.
Biba un bida saludabel no solamente ta yuda cada persona sino lo evita tambe cu gastonan medico lo bira impagabel. Nos a pone den nos programa di gobernacion cu nos lo bay pone enfasis riba prevencion y nos no ta haci esaki solamente cu palabra sino cu accionnan concreto. Esaki ta nifica cu nos lo ta hopi mas agresivo den campañanan di conscientisacion pa comunidad come saludabel, haci ehercicio y biba saludabel.
Segun World Health Organization (WHO) cada ciudadano mester haci ehercicio por lo menos 30 miniuut tur dia. Nos comunidad mester evita di come productonan cu ta contene suco y salo. Esakinan ta hopi danino pa cu salud di nos comunidad. Ta nos deber pa nos educa nos comunidad riba e consequencianan di no come y biba saludabel. Ta pesey nos lo cuminsa cu diferente campaña di brinda informacion y tambe di conscientisacion pa cu prevencion di salud. United Nations a pone como meta cu pa aña 2030 nan lo kier reduci e NCD’s (non Communicable Deseases-malesanan cronico) cu 30% y logicamente Aruba tambe tin e deseo di logra e meta aki. E ta un meta en comun pa nos tin un comunidad mas saludabel.
Como gobierno nos ta trahando riba mas espacio tambe pa haci ehercicio, esaki nos a haci por ehempel na Malmok caminda na e momentonan aki e contruccion di Fase 2 Boardwalk Malmok y esaki ta den su fase final. Nos kier mehora e facilidadnan Deportivo pa haci nan atractivo pa stimula mas y mas hende participa activamente na deporte. Nos a introduci olimpiada escolar back despues di 8 aña. Nos a inverti den mehoracion di e trapinan di Hooiberg y tin deseo pa sigui drecha esaki den fase 2.
Nos mensahe na comunidad di Aruba ta pa nos tur hunto ban come mas saludabel, ban participa mas activamente na deporte y haci ehercicio y na final di dia esaki lo conbtribui na un comunidad mas saludabel y un reduccion den gastonan medico. Mas importante esaki ta boost bo systema immunologico cu lo yuda combati Covid-19.
Na un forma hopi agresivo nos lo bai educa, consientiza y informa communidad di e necesidad di prevencion den salud


text:
WILLEMSTAD – Habitantenan di e bario Bottelier ta prekupá pa e área di naturalesa tras di e stashon di Selikor na Koraal Specht. Ei ya pa poko tempu ta tira frishidèr, frizer, stof i microwave bieu. Tin di e aparatonan ei ta lèk likido venenoso ku ta drenta tera. E kompania ku sertifikashon ISO a traha un kaminda di tera tambe ku ta pasa dor di e tereno.
E área ku ta keda kantu di Bottelier te na e saliñanan yama Labadera den boka di pueblo i tabata pertenesé na e tereno di landhuis Labadera. Siglo pasá a usa un gran parti komo landfill pero mei mei di añanan nobenta a sera esaki.
Trùknan ta kore bai bini
E habitantenan tin miedu ku ta bai usa e landfill atrobe. “For di tres siman tin trùk chikí i grandi ta kore bai i bini i nan ta tira no solamente aparato doméstiko dañá sino tambe sushi”, un di nan ta bisa. “Segun mi tin negoshante ta drenta e tereno ku nan trùk pa bin buska piesa.”
Direktor di Selikor Wesley Kook ta ninga tiramentu di sushi pero ta atmití ku ta usa e parti kantu di e kaminda ku nan mes a traha pa pone e aparatonan grandi tanten. “Nos ta limpiando e luga, no ta tira nada einan. E tereno ta di nos, ta p’esei nos no tin mester di pèrmit pa warda kos tanten.”
Problema temporario
Segun e direktor di e kompania ku ta prosesá sushi niun hende no tin nodi di prekupá. “Nos tin un problema temporario. E kompania Antillean Scrap, ku ta bai ku e frizernan i frishidèrnan pa nos, ya tin algun siman sin paresé. Pero nos ta den kombersashon i un solushon ta serka”, Kook ta sigurá.
Segun Lloyd Narain di e organisashon di medio ambiente Amigu di Tera no ta pèrmití pa bolbe habri landfill bieu. E solushon temporario ku Selikor ta faboresé, segun e no por. “Poskuido di kaminda di tira sushi ku a será ta parti di e seramentu. Den e tipo di área aki ta trata di riesgonan higiéniko ku por daña medio ambiente, salubridat i seguridat.
Kòntròl
“No ta promé bes ku Selikor ta haña mal nòmber pasobra nan ta usa e área di nobo”, e ta bisa. Na 2012 e habitantenan di Bottelier tabata keha di muskita i djaka i holó di bestia morto. E tempu ei tambe tabatin tiramentu di sushi ilegal.”, Narain ta laga sa. Un protesta di bario e tempu ei a pone ku servisio di Medio Ambiente a intervení.
Mester kontrolá e kapanan ku ta tapa e luganan bieu di tira sushi regularmente segun Narain, ku garantia di algun aña. Mester kontrolá sushamentu di e awa den tera tambe i si pasa e normanan stipulá mester tuma medidanan adekuá. Segun Kook esaki ta sosodé tambe i ta p’esei nan mes a konstruí un kaminda: “Asina e outonan di mi inspektornan por yega serka.”
Outor Dick Drayer


text: Diahuebs mainta a drenta informe di un accidente cu hende herida pariba di Zeerovers na Savaneta, mesora a dirigi tanto polis como ambulans na e sitio. Na yegada di e patruya a bin comprobde cu un chauffeur no a regula su velocidad ni a mantene distancia a bay dal tras di e auto su dilanti. Debi na e impacto un pasahero na banda a resulta herida y tabata keha di dolor. Na yegada di e ambulans nan a atende e victima pa un posibel “whiplash” y a transporte pa Centro Medico Rudy Engelbrecht na Sanicolas.


text:
KRALENDIJK – For di e siman aki shen mucha Boneriano ta haña les grátis di músika pa asina desaroyá nan talento.
E proyekto Músika ta konta ta duna shen mucha entre nuebe i dieskuater aña e oportunidst pa sera konosí ku músika. Nan ta siña toka riba instrumentunan krioyo i di brassband.
Tempu liber
“E muchanan ke tin algu di hasi den nan tempu liber”, asina Marieke Knol dje fundashon Plataforma Kultural inisiadó dje proyekto, ta bisa. “E proyekto no ta tokante formashon musikal só, pero tambe formashon soshal. Kada mucha tin derecho riba aktividatnan ku tin di aber ku arte i kultura. Asian e tratado di mucha di Unicef ta bisa.”
E sera konosí ku les di músika ta dura sèis luna. Esnan ku ta interesá pa sigui toka un instrumentu, por hasi esaki na e skolnan di músika ku tin na Boneiru. Knol ta informá kus u fundashon ta traha riba un fondo kultural pa hubentut, ya asina por paga e lèsnan di e muchanan interesá pa sigui desaroyá nan mes. Alabes lo kubri asina tambe e salario dje dosentenan.
Dosente Francis Domacasse ta kontentu ku e entusiasmo dje muchanan. “Na Boneiru no tin hopi kos pa e muchanan hasi. Muzik ta algu great pa un hende por siña. Nos ta kuminsá hinka e músika den nan, pa den futuro nan disidí pa hasi algu riba tereno di muzik. Ora bo ta chikí bo ta siñ’é mas lihé ku ora bo bira grandi.”
Outor: Belkis Osepa


text:
- mester yena bo nomber, fam y luga di nacemento riba un papel di stampia (zegelpapier) di Awg. 4,-;
- un mapa di e parcela;
- extracto di inscripcion di Camara di Comercio.
Permiso pa run un fabrica di ijs
Descripcion
Pa por opera un fabrica di ijs bo mester di un permiso di fabrica di ijs manera cu ta para den articulo 18 den e ley di permiso (Vergunningsverordening AB2002 no. GT 1).
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion di Asunto Huridico y Permiso.
Kico mi tin di hiba cu mi?
Cuanto e ta costa?
Awg. 250,-
Cuanto tempo ta dura pa hay'e?
Ta varia te cu un maximo di diesdos (12) siman.


text:
Diabierna algo prome cu 11’or y mey di anochi a sosode un accidente basta serio riba e caminda principal di Oranjestad pa San Nicolas, na altura di e ex veld di Camacuri. Un Nissan Sentra a perde control, a baha caminda y a dal den un mata di Kwihi. E chauffeur y e ocupante a keda herida. Mesora a pidi pa presencia di Polis y di ambulance cu maximo urgencia.
Na yegada enberdad nan a bin topa cu e Nissan Sentra band’i panort di caminda, e auto tabatin hopi daño material y den e auto tabatin dos persona herida. Na prome instante a pensa cu e dama ocupante lo tabata pega den e auto y mesora a pidi pa materiaalwagen di Brandweer.
N’e sitio nan a bin compronde cu e Nissan Sentra tabata bayendo direccion pariba y na momento cu e chauffeur di e Nissan Sentra a bay pasa un auto, e lo a wordo sera pa un otro auto y esaki a pone cu el a perde control, baha caminda y a dal contra un palo di Kwihi. E impacto tabata hopi fuerte. E chauffeur tabata keha di dolor di lomba y e dama tabata sangrando bastante na su cara.
Tres ambulance y e Rapid Responder a presenta n’e sitio. Mesora a cuminsa trata e chauffeur n’e sitio y despues e paramediconan a hink’e den ambulance. E personal di ambulance mes a logra saca e dama ocupante for di e auto, ambos a wordo transporta pa hospital. Materiaalwagen a yega n’e sitio, pero no tabata necesario mas, pasobra ya e victima a wordo saca for di e auto y hinca den ambulance. Varios unidad di polis di Oranjestad y Santa Cruz tabata n’e sitio y a sera e caminda for di e Rotonde Las Americas te n’e crusada di Pricesmart. Polis di Trafico tambe a presenta n’e sitio pa haci mas investigacion.


text:
Kico precies ta un famia mixto? E ta zona simpel pero den realidad un famia mixto por bin den diferente formanan. Un famia mixto ta un famia unda un of ambos pareha ta trece un of mas yiu di un relacion anterior y ta dicidi di biba hunto y kisas ta añadi yiunan di nan mes despues di tempo.
E area mas dificil bibando den un famia mixto t’e disciplina di un padrastro of madastra pa cu e muchanan. Ken ta traha e reglanan? Ken mester reforsa e reglanan?
Segun Psicologo Patricia Papernow, ta importante p’e padrastro of madrastro tin un mentalidad di “conexion prome cu coreccion.” Kiermen laga e mayor biologico ta encarga cu e mayoria di e disciplina di e mucha, mientras e padrastro/madrastra ta traha riba nan relacion cu e mucha.
Sea bo ta drentando den un famia mixto of bo ta den un caba, nos tin un lista di cosnan pa haci y no haci cu a wordo traha dor di un grupo di expertonan specificamente tocante e topico di disciplina den un famia mixto.
PA HACI:
Keda comunica cu bo pareha. Traha tempo pa papia cu bo pareha tocante kico ta trahando y kico no ta trahando of kico por mehora.
Bo mester corda cu boso a bin for di diferente cultura di famia y boso tur dos tin un diferente posicion den boso famia. Ta importante pa keda habri pa otro apesar di boso diferencianan.
ESTABLECE UN CIERTO NIVEL DI RESPET
E mayor biologico no por forsa nan yiu pa gusta of stima e padrastro/madrastro, pero e mayor por exigi un cierto nivel di respet. Ta importante p’e mayor biologico comunica e diferencia entre amor/stimacion y respet na su yiunan. E mayor mester splica su yiunan kico su expectativanan ta tocante con nan mester trata e padrastro/madrastra.
TRAHA RIBA BO RELACION CU BO YIU DI CRIANSA
Haci un esfuerso pa pasa tempo “one-on-one” cu bo yiu di criansa. Haci actividadnan cu ta “schouder-pa-schouder.” Esaki ta encera bay cinema hunto, hunga futbol, haci manicure hunto, core bais, etc, enbes di sinta cara-pa-cara pa papia y conoce otro.
Si ta posibel, kies un actividad cu ningun di e mayornan biologico ta haci cu e mucha caba. Esaki ta elimina e sintimento di competencia.
REALISA CU BO YIU(NAN) DI CRIANSA LO TEST BO
Muchanan lo purba di pusha e limite ora tin un persona nobo den tow. E muchanan lo kier wak precies con hopi control nan tin y hasta purba di pone mayornan contra otro.
Keda cu un comunicacion habri entre abo cu bo pareha tocante retonan cu bo ta encontra como padrastro/madrastra.
ANIMA Y PREMIA COMPORTACIONAN APROPIA
Terapista di famia ‘Carrie Krawiec’ ta recomenda pa un padrastro/madrastra enfoca riba animacion di bon comportacion y actitud embes di disciplina comportacion malo.
Mester corda cu un mayor biologico tin e laso caba cu nan yiunan cu ta hacie mas facil pa disciplina.
NO HACI:
No cuminsa cu hopi cambio. No bin cu un lista di cos cu bo kier cambia pa “mehora” cosnan. Sea sensitivo cu e muchanan ta pasando den hopi cambio caba. (Divorcio, rumannan nobo, cas nobo, etc). Si bo bin cu hopi cambio, e muchanan lo por pensa cu bo ta purbando di stuf tur cos di nan bida prome cu bo a bin.
Duna bo famia tempo pa custumbra cu e manera nobo di biba. E ora ey por enfoca riba un cambio si ta necesario. Tene na cuenta cu como padrastro/madrastro, bo tambe mester ta flexibel pa cambionan.
Segun estudio, e por tuma 4 pa 7 aña pa un famia mixto cuminsa functiona manera un famia.
NO BIRA E DISCIPLINARIO
Expertonan tur ta di acuerdo cu un padrastro/madrastra no mester actua manera un disciplinario unda e estilo di educa ta autoritario (streng, hopi control).
Te ora bo tin un bon laso cu e muchanan, nan no kier wak bo como e figura di autoridad y por resisti bo intento pa disciplina nan.
Loke si bo por haci ta recorda e muchanan tocante e reglanan y reporta nan comportacion bek n’e mayor biologico.
NO TUMA TUR COS PERSONAL
E muchanan ta tratando cu nan mes un sentimentonan di perdida, rabia, y confusion tocante e divorcio of pareha nobo.
E lo ta facil pa pensa cu nan mal comportacion ta un atake directo riba bo como e ‘pareha nobo,’ pero corda cu e muchanan mester espacio y tempo pa procesa tur e cambionan cu ta pasando den nan bida.
Hssta e yiunan biologico sa rabia cu nan mayornan tin biaha. Pues den un situacion di mal comportacion y falta di respect, keda calmo y no tume personal. Fuente: https://www.parents.com/parenting/dynamics/how-to-discipline-child-step-parent/


text:
Diadomingo anochi, polis tabata basta ocupa cu varios pelea rond di nos isla. Un di e asistencianan tabata pa un pelea den Well Well Bar na Sero Biento. Segun informacion, tabatin tirament’i boter entre dos hende muhe den e bar. Un hende homber a bay pafo y a bin bek cu un ‘crescent wrench’, cu menos bon intencion. Presencia di polis tabata necesario prome cu e situacion a bay completamente fo’i man den e establecimiento cu tabata bon bishita na e momento ey. Ora cu polis a yega, algun persona a bula drenta nan auto pa bay for di sitio pero polis a duna nan ordo pa baha fo’i auto mesora.
A dicidi di listra nan mirando cu nan tabata haci poco sospechoso. Despues di a listra e auto, a laga nan bay. Polis a papia cu e doño di Well Well y a pidie pa cera e negoshi pa evita mas problema riba pleno diadomingo anochi.
Kico tabata e motibo cu e dos hende muhenan a tira otro cu boter den e luga a keda un misterio. Ambos a baha na awa ora a mira cu polis a yega. Ta e homber cu a bay defende nan so a keda atras cu e problema.


text:
Bolichero Thashaina Seraus no ta logra pasa pa e gran final di bowling y ta keda un puesto cortico pa hunga pa e medaya Panamericano.
Aruba lo mester keda warda un tiki mas riba su prome medaya Pan Americano mirando cu nos bolichero elite Thashaina Seraus no a logra finalisa entre e prome cuater lugarnan den e Weganan Panamericano LIMA 2019.
E atleta Seraus a inicia su e dia na di 4 lugar prome cu e round robin aki. Mester bisa cu Thashaina su wega awe no tabata esun di mas fuerte den e torneo aki unda e la tira 4 wega bou di 200, cual sigur a hunga un factor grandi pa e clasificacion final. Apesar cu Thashaina a gana 4 di su shete weganan hunga unda e pa acumula 80 punto extra.
Resumiendo su weganan:
Thashaina Seraus a hunga su prome wega contra di Mexico, Iliana Lomeli unda Thashaina a sali victorioso den su prome wega cu 184 y a gana 20 bonus extra pa 204.
Den su dos wega Thashaina ta enfrenta Clara Guerrero di Colombia. Aki Tashaina no a logra gana y ta keda cu 192 punto.
Den su di tres wega Thashaina ta hunga contra Shannon O Keefe di Merca unda Thashaina ta perde unda e ta tira 207.
Den e di cuater wega Thashaina ta gana Aumy Guerra unda e ta tira un bes 207 y ta haya 20 bonus punt
Den e di cinco wega Thashaina ta hunga contra Maria Rodriguez di Colombia y aki Thashaina ta gana esaki cu un tirando un 254 y ta haya 20 bonus punt pa un total di 274.
Den di seis wega Thashaina ta hunga contra di Aseret Zetter di Mexico unda ta Thashaina ta perde su wega tirando un score di 192.
Den wega shete, Thashaina ta hunga contra di Sofia Granda di Guatemala y aki Thashaina ta gana su wega tirando un 179 mas 20 bonus punt pa 199 punto. Aki Thashaina ta gana pa 1 pin for di Guatemala.
Den e di ocho wega Thashaina mester a tira su so un wega completo pa mira e tablero final. Aki Thashaina ta tira un 247 punto.
Den e puntuacion final Thashaina Seraus ta logra punto 4354 y ta keda na di 5 overall. Thashaina a keda 43 pin cortico cu e di 4 lugar. E prome 4 clasificadonan 2 di Colombia y 2 di Mexico ta bay e gran final di bowling na Lima.
Asina tambe bowling a yega su final pa e delegacion di Aruba den e Weganan Panamericano LIMA 2019!!


text:
Gregory Damoen renombra miembro di Cft riba proposicion di Corsou
Den Haag – Entrante dia 1e di september 2020 Conseho di Ministro di Reino a renombra Gregory Damoen miembro di Colegio di supervision financiero di Corsou y Sint Maarten riba proposicion di Corsou. Ta efectua e renombramento pa medio di un Decreto Real y e lo ta vigente pa un periodo di tres aña.
Damoen ta miembro di Cft desde dia 1e di september 2017. Actualmente e ta Chief Financial Officer (CFO) interino na Banco di Desaroyo di Antia Hulandes (Ontwikkelings Bank Nederlandse Antillen - OBNA). Prome cu esey e tabata Director adhunto Risk & Compliance na Banco Central di Corsou y Sint Maarten y anteriormente di esey e tabata, entre otro, Director di Finansa na Gobierno di exAntia Hulandes. Gregory Damoen tin un grado di Master den Accountancy.


text:
Exprodesk ta invita tur negoshi pa participa na e tayer “Business Plan 2021 for Potential Exporters”
ORANJESTAD - Departamento di Asuntonan Economico, Comercio y Industria y su unidad Exprodesk ta invita turentrepreneur pa participa na e tayer “Business Plan 2021 forPotential Exporters”. Si bo ta un comerciante y bo ta pensariba e posibilidad pa exporta den futuro, esaki ta booportunidad pa siña traha bo “Business Plan” cu despues por wordo adapta pa bira bo “Export Business Plan”. E tayer lo cuminsa dia 16 di april 2021, 9:00- 9:45 am via Zoom y lo tacompletamente gratis.
E tayer “Business Plan 2021 for Potential Exporters” lo tumalugar den 6 sesion y lo ta un oportunidad pa tur comerciante(mester tin negoshi existente) cu kier revisa/adapta nan“business model” door di COVOD-19, of kier djis siña trahaun “Business Plan” cu despues por bira e base pa un ExportBusiness Plan. E tayernan lo wordo duna door di Sra. Lay Hing de Kort Yee di Cornerstone Economics y Sr. Frits Israeldi DOC Opleidingen & Trainingen. Pa por participa na e tayernan aki, mester registra adelanta na: s.meijer@deaci.aw
E meta di e tayernan aki ta pa ekipa nos entrepreneurs cu e conocemento necesario, no solamente pa traha nan “Business Plan” sino tambe pa esnan cu lo kier exporta nan producto of servicio den futuro pa nan por organisa mihor nanactividadnan comercial y operacional door di evalua nanrecursonan, nan metanan di benta y ganashi.
E tayer “Business Plan 2021 for Potential Exporters” su 6 sesionnan lo ta riba e siguiente fechanan: april 16, 23, 30, mei7, 14 via Zoom Online (di 9:00am pa 9:45 am) y lo termina cuun presentacion riba mei 21, 2021 via Zoom Online (di 9:00 am pa 12:00pm).
Pa mas informacion tocante e tayernan “Business Plan 2021 for Potential Exporters”, con pa participa of con pa registra, por tuma contacto cu Sra. Sharon Meijer via: s.meijer@deaci.aw


text:
12-2018 – Relato di e prome reunion cu Minister di Justicia y KvK
Oranjestad – Diaranson 14 di maart ultimo, Comision di Caya Grandi di Camara di Comercio y Industria di Aruba (KvK) a tene e prome re cu Minister di Justicia, sr. Andin C.G. Bikker, pa por intercambia ideanan y trece solucion pa mehora e siguridad y di e forma aki contribui na trece bida y sigui desaroya Caya G. F. (Betico) Croes, nos Caya Grandi.
Siguridad
E punto mas importante pa Caya Grandi cu ta rekeri e atencion di e Minister di Justicia ta e parti di siguridad di e comerciante, su negoshi y e bishitante di Caya Grandi. Di un encuesta haci over Caya Grandi a sali cu e siguridad mester su debido atencion.
Minister a informa cu desde 9 di maart caba a cuminsa monitor Caya Grandi y vecindario. A uza agentenan uniforma y no-uniforma na pia, riba bicicleta y tambe cu vehiculonan di motor tanto den dia como anochi pa por colecta informacion riba e situacion actual. A indica tambe cu e dia despues di e re cu KvK caba a cuminsa patruya mas frecuentemente den Caya Grandi y vecindario. Cuerpo Policial lo bay tin mester di crea cupo di trabou y lo mester mas forsa laboral pa mantene esaki. E proyecto di camara di siguridad den diferente area di Caya Grandi lo ser reanuda pa wordo poni den ehecucion. KvK a trece algun sugerencia caminda comercio ta complementa e camaranan di siguridad den areanan publico. Minister a indica cu lo traha pa forma un Plataforma Nacional pa Control di Criminalidad. Lo implementa un task force cu ta consisti di miembronan representando sector publico y priva.
E situacion problematico cu adictonan ambulante den vecindario di Caya Grandi lo haya atencion pero esaki ta responsabilidad di Minister di Salubridad Publico. Intencion ta pa nan haya ayudo pero wordo aloca pafor di vecindario directo di Caya Grandi.
Iluminacion di Caya Grandi tambe lo haya atencion. Un evaluacion lo wordo haci pa por haya un indicacion di e uzo di coriente y tambe ta considerando e opcion pa conecta iluminacion moderno riba un grid di panelnan solar.
Datos lo wordo colecta di e caminda cu klinkers pa di e forma aki mira e opcion pa laga Caya Grandi habri pa trafico drenta despues di 4:30. KvK a trece dilanti cu ta importante pa mantene trafico di auto pa control social. Otro puntonan cu a resalta ta pa facilita y brinda oportunidad pa ofrece mas negoshinan manera café’s, restaurant cu terras den Caya Grandi.
Pa cu sostenibilidad y crea un ambiente agradabel den Caya Grandi lo formalisa proyecto di cubri areanan cu tin hopi solo cu panelnan solar riba structura di pilar halto cu ta permiti e fluho di aire y no crea molester di por ehempel huma di muffler di auto. E instalacion y mantencion lo mester ta den man di un compania priva via un contract cu Gobierno.
e-Commerce
KvK a presenta e preocupacion di elabora e-Commerce pa asina modernisa y difersifica nos economia. A informa e Minister riba otro aspectonan pa yuda mehora comercio na Aruba. E puntonan aki ta importante pa forma parti di e recuperacion economico. Un idea ta cu por crea espacio pa haci cu “data storage” na Aruba lo bira un pilar economico. A elabora cu leynan na Aruba ta anticua y lo tin cu duna nan e debido atencion y haci nan up to date lo mas pronto cu ta posibel. E intencion ta pa crea e facilidad manera un firma digital cu lo yuda na formalisa y facilita e-Commerce na Aruba. E monopolio tecnologico tambe mester haya su debido atencion. E exigencia ta pone cu companianan di internet no por sobrevivi y esaki ta stroba e diversificacion economico y ta haci cu e prijsnan ta subi considerablemente pa e consumidor. Ademas e ta kita oportunidadnan di e empresario hoben pa por cuminsa y mantene un negoshi.
KvK ta contento con e re cu Minister Bikker a bay y manera a wordo palabra lo reuni un biaha mas y pa sigui traha pa mehora e situacion di Caya Grandi. Di e forma aki comision di KvK conhuntamente cu Gobierno lo sigui haci su esfuerso pa rebiba comercio den area di Caya Grandi.
Aruba, 19 di maart 2018
Camara di Comercio y Industria (KvK)


text:
Orashon djaweps 22 di yüni 2017
Orashon djaweps 22 di yüni 2017
Anto ora boso ta resa, no resa ku un lawina di palabra manera pagano; nan ta kere ku Dios ta skucha nan, pasobra nan ta resa ku hopi palabra. No hasi antó manera nan, pasobra boso Tata sa loke boso mester, promé ku boso pidiÉ. Resa antó di e forma akí: Nos Tata, ku ta na shelu, bo nòmber sea santifiká; laga bo reino bini; bo boluntat sea hasí na tera meskos ku na shelu. Duna nos awe nos pan di kada dia; i pordoná nos nos faltanan meskos ku nos ta pordoná esnan ku a falta ku nos; i no laga nos kai den tentashon, ma libra nos di e malbado. [Pasobra di Bo e reino ta, tur poder i gloria, te den eternidat. Amèn.] Si boso pordoná hende nan faltanan, boso Tata ku ta den shelu tambe lo pordoná boso. Ma si boso no pordoná otro hende nan faltanan, boso Tata tampoko no ta pordoná boso faltanan.
Mateo 6:7-15


text:
Fall Course di BeYourOwnBoss a cuminsa
ORANJESTAD – Un total di 17 persona a cuminsa cu e Fall Course di e programa BeYourOwnBoss (BYOB). Esaki ta e programa di certificacion na nivel di MBO diseña specialmente pa yuda e futuro empresario mehora su habilidad pa haci negoshi. Ta ofrece BYOB pa di tres biaha e aña aki. Esaki ta posibel door di uncolaboracion entre Colegio EPI y Qredits Aruba.
Diferente na e curso anterior cu a tuma luga den februari cu tabatin un duracion di 2 luna, e Fall Course ta dura 3.5 luna. E 17 cursistanan aki lo sigui e Fall Course di BYOB, di september te december. E curso ta consisti di lesnan digital, den cua e participante ta haya instruccion y guia door di educadornan profesional cu conoce e mundo di negoshi moderno. Cada participante ta haya un mentor cu lo duna guia pa asina e cursista logra cumpli cu su tareanan y yega na e metanan pa completa e programa. Na final e cursistanan tin cu presenta nan idea pa negoshi (pitch) pa asina ricibi nan certificado.
A introduci e curso aki na februari di e aña aki caminda un total di 32 cursista a participa y conclui e curso exitosamente. Sinembargo, varios interesado no a logra participa na e prome periodo aki di BYOB ya cu e cuponan a yena hopi lihe. Pa atende cu e demanda, Colegio EPI y Qredits Aruba a dicidi di ofrece e programa atrobe, esta e Fall Course aki. Despues di un encuentro informativo cu a sirbi di introduccion pa tur participante, nan lo tin les dos biaha pa siman parti atardi/anochi den Colegio EPI su Open Leercentrum (OLC).
Nos ta desea e cursistanan aki hopi exito! Pa mas informacion bishita Colegio EPI su Facebook page of esun di Qredits Aruba, of tuma contacto cu Colegio EPI su Business Center na telefon 525-8742 of via e-mail events@epiaruba.com
Adhunto 5 imagen caminda por aprecia e encuentro informativo den cua Sra. Nathaly Harms di Qredits Aruba, Sr. Gerold Kross di Business Center di Colegio EPI y Sr. Rishi Ramsoondar instructor di e curso BYOB, a hiba palabra.


text:
Bira miembro di e MiNEGOSHI YDK Diaspora database.
Dor di yena e formulario aki i mand’é, bo ta bira outomátikamente miembro di e MiNEGOSHI YDK Diaspora database di Ministerio di Desaroyo Ekonómiko. E siguiente informashon di bo empresa lo ta visibel pa públiko riba e MiNEGOSHI database website:
- Nòmber i potrèt;
- Nòmber i logo di kompania;
- Sektor di kompania;
- E-mail i number di telefòn;
- Website;
- Pais di residensia.
Bo kompania lo ta visibel riba e website, ya asina pueblo en general por sera konosí ku nos YDK Diaspora i e empresanan eksitoso ku nan ta manehá. Tambe, empresarionan lokal por tuma kontakto ku bo pa por interkambiá ku bo i siña di bo eksperensianan.


text:
GLACIAL TA YUDA
Nos ta kere den duna bèk na nos komunidat kaminda nos por.
Nos klientenan tin un konekshon fuerte, i hopi biaha tambe personal, ku e marka di Glacial. Nos ta hasi donashonnan di nos produktonan na organisashonnan no lukrativo ku ta traha pa mehorá e kalidat di bida pa tur miembro di nos komunidat di kualke manera ku nan por.
Un selekshon di e organisashonnan ku nos ta sostené:
- Red Cross Curacao
- CuraDoet
- Curacao Clean Up
- Sea Turtle Conservation Carmabi Curacao
- Kas di kuido Betesda
- Green Kids Curacao
- Fundashon Lechi di Mama Kórsou
- Diferente grupo di skout
- Diferente grupo di misa
Nos ta enfoká
riba
beisbòl,
basket
i
atletismo.
Ora nos patrosiná
eventonan...
nos ta buska eventonan deportivo ku ta stimulá e desaroyo di nos hóbennan.
Si bo manda nos un solisitut di donashon, por fabor inkluí lo siguiente den bo karta di solisitut:
- Nòmber i adrès di e organisashon
- Nòmber di e persona di kontakto prinsipal
- Motibu pa e solisitut
- Kantidat di personanan involukrá
Nos lo aseptá solamente kartanan di taip.


text:
Desde 6 di maart ta reduci e termino di tramite y ta cuminsa haci entrega di carnet di permiso.
ORANJESTAD – Desde 6 di maart DIMAS lo tin un proceso nobo unda cu awor e cliente ta haci su cita online y e ta bin DIMAS riba e dia y ora cu e tin cita. E ta haci su entrega di documentonan rekeri y su permiso lo wordo procesa dentro di un termino di 2 siman y na final, si esaki sali positivo e lo ricibi esaki den forma di un carnet.
Tambe tur esun nan cu tin un peticion ya den tramite y cu ta yegando na un final aworaki y pa cual a tuma un desicion postivo, e cliente lo ricibi esaki den forma di carnet.
“DIMAS ta hopi contento di a logra bay na e next level unda cu lo trata tur locual ta peticionnan pa un permiso di extencion di estadia na Aruba dentro di algun siman y cu tempo ta spera di por bay cu esaki te na un servicio di un dia (same day service).”
Tur locual ta peticionnan entrega na luna di maart, cu ta un prome peticion of un peticion pa un cambio di sea meta di estadia of funcion lo wordo procesa den un termino di 1 luna.
Esey ta e cambio cu a tuma lugar entrante maart. E carnet lo wordo entrega hunto cu e permiso riba papel. Riba e permiso ainda tin para e condicionnan y riba e carnet tin e informacion nan basico manera nomber, tipo di permiso, pa cuanto tempo y cu esaki e persona por mustra facilmente cu e ta legal na Aruba y un tercero por wak di biaha kico ta e condicionnan bou cual ela haya e permiso, por ehempel si ta un permiso di famia of trabou.
Di e forma aki DIMAS ta sigui innova y mehora nos servicio na publico.


text:
WILLEMSTAD – Tin hopi intrankilidat den e mundu di taksista na Kòrsou. Djaluna na kuminsamentu di atardi sesenta taksista a bai e sentro di gobernashon na Willemstad pa protestá kontra e situashon free-for-all ku tin riba e isla.
Segun e shafùrnan awendia ta tur hende ta ofresé kareda, sin ku nan tin e pèrmit apropiá. Si antes un buelo di KLM por a trese trinta pa kuarenta kareda, awendia e shafùrnan mester ta kontentu ku un sinku kareda pagá di aeropuerto pa hotèl.
Dick Drayer ta kombersá ku shafùr di taxi Randolph Maduro
Na Fòrti e situashon tabata masha kaótiko. A arestá taksista Randolph Maduro i a hib’é warda na Rio Canario. E or’ei e 59 otro shafùrnan a disidí di kore pia pia di palasio di gobernador pa warda di polis, loke a kousa un káos un ratu na Julianabrug.
Mantenshon di bida
Shafùr di taksi Natasja Gibbs ta spera di haña un tiki komprenshon seka e otro outomobilistanan. “Nos no ke molestiá niun hende, pero nos mantenshon di bida ta na peliger. E bùsnan di turista ta e problema di mas grandi. Wes a bisa ku nan por transportá solamente pasahero ku un estadia all-inclusive, pero bo ta mira ku tur organisashonnan di biahe ta piki nan pasaheronan na Hato, mientras ku ta un resort all inclusive so tin riba e isla. Ademas nan ta hiba e turista playa Kenepa bai i bini i pa laga esaki parse legal nan ta djis para un ratu na Landhuis Chobolobo: asina e kos ta keda manera ta un ekskurshon organisá”, Gibbs ta bisa hopi emoshoná.
Entre tur e intrankilidatnan aki e shafùrnan a entregá un karta na promé minister Asjes. Esaki a bisa ku e lo studia e situashon.
Outor Dick Drayer


text:
E strategia di ministerio di salud ta pa haci mas tanto test posibel!
Na e momentonan aki Aruba a conoce 46 caso cu a test positivo di Covid-19. Naturalmente esaki ta trece preocupacion cerca nos tur cu ta biba riba e pais aki. E cantidad di casonan positivo ta keda aumenta y nos ta sigui e aumento aki hopi di cerca. Nos ta monitor esaki hopi di cerca basa riba e transmision ratio, esta e ratio cu e coronavirus ta wordo transmiti na otro persona.
Di otro banda nos comunidad por ta trankilo paso nos tin e situacion bao di control. No mester lubida cu di e 46 casonan positivo solamente un persona ta interna den hospital y su condicion ta stabiel. Tur e otro casonan positivo ta den bon condicion di salud.
Tambe mester menciona cu 16 di e 46 casonan positivo ta bin for di Respaldo caminda varios dunadornan di cuido y patient a resulta positivo. Respaldo ta wordo considera un brondgebied na e momentonan aki.
Es decir 30 caso no ta relata na respaldo di cual gran mayoria tawata casonan importa for di sea New York, Miami of Colombia.
Nos strategia ta dirigi riba haci mas tanto test posibel pa di e forma aki indentifica mas caso posibel. Di e forma aki lo evita cu esnan cu ta positivo y no sa sigui cana den hende y plama e virus aki. Aruba ta entre promer paisnan den henter mundo caminda mas test ta wordo haci per capita. Aruba ta den e lista cu Sur Korea y Alemania cu tin e situacion basta bon controla.
Nos testdichtheid, esta e cantidad di test per capita ta hopi halto, esaki ta conforme nos strategia. Mas test wordo haci mas caso positivo lo wordo indentifica. Nos a cambia nos case defination pa asina mas y mas hende wordo getest. Na e momentonan aki nos a haci 559 test total di cual 46 positivo y 513 negativo. Tiki pais na mundo ta bezig ta test agresivo manera Aruba. Gobierno hulandes a duna nos compliment pa e hecho di cuanto test nos ta haciendo. Esey NO ta kita cu nos comunidad mester tene nan mes na e responsabilidad civico di keda paden, no sali for di cas pa evita cu e virus ta sigui plama.
Ban cuida nos mes, ban cuida nos famianan, ban cuida nos sernan keri y sigui instruccion di gobierno y stop di plame.


text:
Dia 9 di yüni 2021 gobièrnu di Boneiru huntu ku Plenchi di Trabou a sera un akuerdo ku SELIBON ku e meta pa krea kupo di trabou pa un periodo di 6 luna. E grupo akí ta konsistí di 15 empleado ku ta hasiendo un bon trabou i ya kaba por mira resultado di e trabounan di mantenshon i kapmentu di mata na sitio nan públiko ku nan a hasi.
E trabounan di mantenshon i kapmentu di mata a kuminsá na Te Amo Bich i Bich Pal’i Mangel, miho konosi komo “Donkey Beach” kaminda a hasi diferente tipo di mantenshon, manera fèrfmentu di e espasionan kaminda e kònteinernan di shushi ta situá pa e kampaña di separashon di shushi na bichnan públiko ku ta bai kuminsá.
Despues a sigui ku e trabounan di kap mata i mantenshon na e kasnan di katibu parti sùit di Boneiru, bich di Soroboni den sentro di suidat. Den bario di Tera Kòrá tambe a hasi trabounan di mantenshon i kapmentu di mata den kuminsamentu di ougùstùs komo preparashon pa dia di Tera Kòrá.
Na e momentunan aki e grupo di “Brùg di Oportunidat” ta trahando riba e kaminda pa bai Seru Largu. E siguiente sitio kamindae grupo aki ta bai hasi trabou di kap mata i mantenshon ta Kaminda di Turista.
Tur esaki lo yuda redusí e riesgonan pa nos medio ambiente, salú di tantu nos poblashon komo turistanan, e ta promové higiena en general i ta mehorá kalidat di nos bichnan i sitionan públiko.


text: KRALENDIJK – Durante e enkuentro ku prensa relashoná ku e situashon di BOPEC, e sindikato FEDEBON i USIBO a sinta na mesa. A menshoná ku e modus operandi di e direktor di PDVSA, Coredor ku ta manehá BOPEC na Boneiru, a ofresé Gerold Bernabela 5000 dòler. Esaki el a bisa ta bèrdat i el a pone Norwin ‘Nochi’ Willem, di USIBO na altura di loke a sosodé. “Coredor den un kombersashon, bèrdat a ofresémi 5000 dòler. El a bisami bai serka Pinto, pa e atendé e 5000 dòler pa e yega serka mi. Mi no a bai tuma nada pasobra mi no ta interesá den e sèn ei spesífiko. Nos ta den un lucha na bienestar di e trahadó. E motibu ku nan tabata ke a dunami e sèn, ta debí ku nos komo sindikato a hasi diferente kos pa trahadónan ku nos propio fondonan di FEDEBON i nan tabata deseá pa duna bèk”, Gerold Bernabela a bisa. Nochi Willem di USIBO a bisa ku Coredor tabata deseá pa papia ku su persona, sinembargo el a bisa ku esei no ta posibel. Por papia pero den bista di tur hende presente, esta di otro sindikatonan. Mi a yama e otronan, sinembargo nos no a logra kontakto ku Coredor. E hendenan aki ta difísil pa atendé ku nan. SI no kore ku nan, nan no ta bai i ta krea un aktitut pa laga mira ku ta otronan tin falta i no nan di PDVSA. Tabata sirkulá rumor ku Kmar i gezaghèber a stroba i òf nenga di laga Coredor drenta Boneiru. Esaki Radio Live 99.9 FM tin konfirmashon di dje ku niun momentu a nenga Coredor pa el a bin Boneiru, miéntras e tabata na Kòrsou.


text:
Bo ta empresario i bo kompania tin problema ku pago pa motibu di e krísis di corona? E ora ei te ku 30 di sèptèmber 2021 ainda bo por pidi suspenshon spesial di pago òf prolongá esaki.Gabinete (demisionario) a disidí ku abo, si bo hasi uzo di e suspenshon spesial, tin ku paganuma entrante promé di òktober 2022,e belasting ku ainda mester paga.Bo ta haña pa esei 60 luna di tempu. Bo mester kumpli si entrante promédi òktober 2021 na tempu atrobe ku bo obligashon di pago nobo.
Entrante promédi òktober2021: kumpli ku obligashon di pago nobo
Tur belasting pa kua bo ta hasi aangifte riba òf despues di promé di òktober 2021, bo mester paga atrobe na tempu.
Anteriormente nos a informá ku entrante promé di yüli 2021 lo bo mester a bolbe kumpli ku bo obligashon di pago. Gabinete (demisionario) awor a disidí pa duna empresarionan mas tempu pa esaki.
Bo suspenshon spesial ta terminá promé ku promédi òktober2021, i bo no ta pidi prolongashon?
E ora ei promé ku promé di òktober 2021 bo mester hasi aangifte i paga na tempu atrobe.
For di final di bo suspenshon spesial bo no a paga tur belasting na tempu?
Hasi esaki e ora ei promé ku promédi òktober2021 ainda. Si esei no logra, pidi e ora ei mas pronto posibel prolongashon di bo suspenshon spesial.
Desde promédi òktober2022: paga sumanan habrí
Riba promé di òktober2022 bo ta kuminsá paga e sumanan habrí pa e belasting ku bo no a paga durante bo suspenshon spesial. Pa esaki ta duna bo tempu di promédi òktober2022 te promédi òktober2027. Bo ta paga nos e ora ei 60luna largu, kada luna un suma fiho. Si bo kier paga aselerá, e ora ei esei naturalmente ta posibel tambe.
Anteriormente nos a notifiká bo ku bo lo mester a paga e sumanan habrí akí di promédi òktober2021 te promédi òktober2024, den 36luna. Gabinete (demisionario) a disidí pa duna empresarionan mas tempu pa esaki.
Interes di kobransa
Si bo no paga un aanslag na tempu, normalmente bo mester paga 6% di interes di kobransa for di e momentu ku e término di pago a vense. Nos ta komprondé ku hopi empresario ainda lo tin e finansieramente difísil den e temporada benidero. P’esei a baha e tarifa di e interes di kobransa te ku 31 di desèmber2021na 0,0%.
E interes di kobransa despues ta bai gradualmente bèk na e nivel bieu. Riba promédi yanüari2022 ta stipulá e porsentahe di interes di kobransa na 2%, riba promédi yanüari2023 na 3% i riba promédi yanüari2024 na 6%.
E bahadanan temporal akí ta konta solamente pa debenan di belasting pa kua a duna suspenshon spesial.
Otro medidanan di belasting debí na corona
Aparte di e suspenshon spesial di pago nos a tuma mas medida ainda pa yuda empresa- i siudadanonan durante e krísis di corona. Hopi di nan ta ser prolongá, algun di nan no. Mas informashon bo por haña riba www.belastingdienst-cn.nl/


text:
Trabounan a sigui pa drecha diferente di e kayanan na Boneiru. Esaki komo parti di e proyekto piloto di mantenshon struktural di kayanan. Direktorado di planifikashon i desaroyo di Entidat Públiko Boneiru ta ehekutando e proyektonan di rekonstrukshon nan e kayanan sigun e plan pa aña 2021.
Banda di esaki direktorado di planifikashon i desaroyo di Entidat Públiko Boneiru a kuminsá ku ehekushon struktural di nos kayanan. E trabounan di mantenshon ta konsistí di entre otro yena buraku, frees i hala asfalt, kòrta vak i drecha fundeshi na sierto áreanan. E promé kayanan ku a haña atenshon ta e Kaya Papa Cornes i Kaminda di Lagun.


text:
Dunado di trabou por aplica pa e programa di sosten financiero Subsidio di Salario
SVb Aruba a notifica e dunadonan di trabou cu ta bin na remarke pa ricibi sosten financiero di Gobierno di Aruba por medio di e programa Subsidio di Salario.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario.
No ta tur dunado di trabou ta bin na remarke pa ricibi Subsidio di Salario. Tin un lista di rekisito cu e dunado di trabou mester cumpli cune. Algun rekisito ta cu e compania mester premira un perdida di entrada di benta pa su compania di por lo menos 25%. E compania mester ta registra na SVb y na Departamento di Impuesto y ta sigui cumpli cu pagonan di impuesto y primanan social. E Subsidio di Salario cu e dunado di trabou ta ricibi mester wordo usa pa paga salario di su trahadonan i e primanan social cu dunado di trabou mester paga.
E Subsidio di Salario lo wordo paga pa luna y tur luna e dunado di trabou mester bolbe aplica pa esaki usando e portal di MiSVb. Pa facilita e dunado di trabou y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou. Despues lo controla y fiha e suma di subsidio a base di entrada real di e dunado di trabou den e lunanan cu e dunado di trabou a ricibi e adelanto di e Subsidio di Salario.
Finalmente ta importante pa trece dilanti cu e Subsidio di Salario no ta mescos cu FASE y tampoco e Sosten Financiero pa Empresa Chikito y Mediano. Ta trata aki di tres programa di sosten financiero diferente cada un cu su meta y grupo meta.
Pa facilita e proceso di aplicacion y contesta pregunta di dunado di trabou y trahador relaciona cu e programa di Subsidio di Salario a bin cu un Service Center. Por tuma contacto cu e Service Center via mail na loonsubsidie@svbaruba.org of via e number di Whatsapp https://wa.me/2975272801 (messaging only – no calls).


text:
DEPORTE – Despues di wega di Argentina y Bolivia a sigui otro wega entre 5 biaha campeon mundial, Brazil y seleccion di Peru.
Brazil practicamente tin 1 pia sigura pa e proximo mundial di Qatar 2022 y ta invicto y cu puntaje perfecto den weganan di clasificacion, mientras cu Peru no ta mustra mes un seleccion cu a clasifica pa mundial di Russia y ta na di 7 lugar.
Brazil ta conoci pa hunga futbol alegre a subi tereno cu intencion di mantene su invicto y puntaje perfecto den e weganan aki a bay ariba cu score di 1-0 na di 15 minuut, gol a wordo anota pa Everton Ribeiro cu asistencia di Neymar Jr.
Brazil a keda pone presion den prome mitar y tabata na di 40 minuut despues di varios tiro riba gol, bala ta wordo rechaza y cay den pia di Neymar Jr cu ta anota e di dos gol pa Brazil haci e wega 2-0.
Asina prome mitar a bay den descanso cu score di 2-0 na fabor di Brazil.
Den di dos mitar no tabata tin mucho accion mas di gol y asina e wega aki ta termina tambe cu score di 2-0 na fabor di Brazil.
Mester recmarca un biaha mas cu e wega aki tabata tin 9 carchi geel 5 pa Peru y 4 pa Brazil cu ta demasiado carchi geel den un wega di futbol.
Den otro wega interesante di futbol Colombia ta gana Chile cu score di 3-1 y asina ta keda den zona di clasificacion pa proximo mundial di Qatar 2022.


text:
Raportahe na Organisashon Internashonal di Labor (ILO) riba kumplimentu ku konvenshon number 151 di ILO (kondishonnan laboral den sektor públiko)
Willemstad, 29 di òugustus 2018 – Gobièrnu di Kòrsou a manda dia 22 di òugustus último, pa medio di un karta firmá dor di Promé Minister señor Eugène Rhuggenaath, un raportahe ekstenso pa e sede prinsipal di Organisashon Internashonal di Labor (ILO), situá na Ginebra, Suisa, den kua ta raportá riba kumplimentu di parti di Kòrsou ku diferente konvenshon di ILO, ku a ser ratifiká dor di Kòrsou, bou di kua konvenshon number 151 ku ta regardá kondishonnan di trabou den sektor públiko (‘Labour Relations (Public Service) Convention, 1978 (No.151)’)
Konvenshon di ILO number 151 a ser ratifiká dor di Kòrsou na mèi 2016. Pa e teksto integral di e ‘Labour Relations (Public Service) Convention, 1978 (No.151)’ por bishita e siguiente sitio riba ret digital:
http://www.ilo.org/dyn/normlex/en/f?p=NORMLEXPUB:12100:0::NO:12100:P12100_ILO_CODE:C151
Ta pa promé biaha ku Kòrsou ta raportá riba e konvenshon aki. Pa preparashon di e raportahe, Komishon Sentral di Sindikatonan (CCvV), komo partido den e plataforma CGOA a base di artíkulo 4, insiso 1, di e ordenansa ‘Landsverordening GOA’, a duna, riba petishon di Gobièrnu, un aporte por eskrito ku a ser entregá na Minister di Desaroyo Sosial, Labor i Bienestar (SOAW) pa mandé dor, despues di aprobashon dor di Konseho di Ministernan, pa sede di ILO komo parti di e raportahe final.
Den e raportahe enkuanto konvenshon 151, ku finalmente a bai sede di e organisashon internashonal di labor na Ginebra, ta pará ku en términonan general Kòrsou ta kumpli ku e konvenshon aki basá riba entre otro e siguiente konsiderashonnan:
- ku ta eskistí for di aña 2008 un kuadro legal, den forma di un ordenansa nashonal (‘Landsverordening GOA’), ku ta rigi e diálogo ku Gobièrnu enkuanto materianan di interes general ku ta konserní posishon hurídiko di empleadonan públiko;
- ku e diálogo aki ta tuma lugá den un plataforma institushonalisá kaminda Gobièrnu, representá pa Minister di Maneho di Gobernashon, Planifikashon i Servisio Públiko (BPD), huntu ku representashon di 5 organishashon sindikal ku ta ser konsiderá komo representativo (uní den CCvV) ta deliberá ku otro riba témanan general ku ta konserní posishon hurídiko di ámtenarnan;
- ku entre 2008 te ku awor diferente konvenio a keda será i firmá, spesialmente durante añanan 2014 i 2015, entre partidonan riba diferente tema, relatá na entre otro status legal di ámtenarnan i optimalisashon di funshonamentu di aparato públiko;
- ku durante aña 2017 e plataforma di CGOA a reuní 13 biaha
- ku durante aña 2017 CCvV a reuní 28 biaha i
- ku durante e aña ei tabatatin 3 reunionnan di komishonnan instituí pa partidonan.


text:
WILLEMSTAD – Despues di kuater aña di ousensia Kòrsou tòg ta haña un Konseho pa Salubridat Públiko. No mester di un lei nobo p’esaki. Añanan largu huristanan na e departamentu di Legislashon i Asuntunan Hurídiko (WJZ) di e Ministerio General a kere ku e legislashon bieu di promé ku 2010 tabata hasi un Konseho nobo imposibel. Pero esei no t’asina.
Ministerio di Salubridat tabata traha huntu ku e huristanan di gobièrnu na un lei nobo, pero segun direktor di sektor Norberto Ribeiro di WJZ pa motibunan no muchu kla esaki a keda pega den e mulina atministrativo. “Meskos ku mas legislashon sa hasi”, dòkter di kas Rob Spong ta añadí.
Na nòmber di e Asosiashon di Dòkter di Kas e lo a sinta den e Konseho nobo na 2012. Pero nunka esaki no a sosodé. Meskos ku fisioterapista Marieke de Windt. E tambe a haña un invitashon pa sinta den e Konseho, el a manda su CV i despues e no a tende nada mas. E ta suponé ku gobièrnu no tabata ke un Konseho, pasobra esaki por ta krítiko. “Pero mi no sa sigur.”
Lista negativo
A pidi Ashley Duits, e presidente anterior, ora el a baha pa prepará un direktiva nobo. “Pero den e kambio di Antia Hulandes pa pais Kòrsou a pone e lei konserní riba e lista negativo. Nos no sa pakiko. Esei tabata ke men ku tabatin un inklaridat hurídiko tokante legitimashon di e Konseho.”
Esaki a stòp durante un kaso den korte ku Pain Clinic a entamá. Den e kaso ei a sali na kla ku sierto entidat a mantené un státùs legal despues di 2010. Norberto Ribeiro: Ësaki ta un bunita tool pa nos start di nobo ku e Konseho. Awor ta minister di Salubridat Públiko ta na turno.”
Komishon temporario
“Di bèrdè mi a haña konseho di hurista di e pais pa aktivá e Konseho atrobe”, Minister Siegfried Victorina ta bisa. “Mester nombra hende. Mi ta bai instalá un komishon temporario ku ta bai organisá esaki. Probablemente lo mi aserká hende di e Konseho bieu pa sinta aden, pasobra nan tin eksperensia.”
Outor Dick Drayer


text:
Moises Frumencio da Costa Gomez, a nase 111 aña pasá riba 27 òktober. E mucha di Ser’i Klip, Otrobanda, mihó konosí komo Cheche Bikker (ta despues di basta aña e a haña e fam da Costa Gomez di su tata) ku a bai skol di pòrnada i a kolekshoná piedra di koló den su hubentut. E Yu di Kòrsou ku a dòktorá na Ulanda i keda (at)mirá semper di su bida komo Dòktor i a dediká su bida pa kibra barera pa tur yu di tera.
Sin Dòktor lo no tabatin derechi di voto universal na 1948. Sin Dòktor outonomia interno lo no tabata posibel for di 1951. Banda di esakinan, Dòktor tabata e polítiko mas popular den nos historia hañando 36% di tur voto na 1963. Mi no ke para ketu solamente na e hechonan di pasado, sino mas bien e kaminda di emansipashon i demokrasia ku e a deseá pa nos kana.
Na momentu ku Dòktor a akseptá Statüt na yüli 1954, ela bisa ku “Statüt no ta pa semper. Esaki ta e promé mitar i pronto lo bin p’e di dos mitar”. Segun Dòkter pueblo mester mustra ku e por dirigí su mes” (Boletin Oficial di Gobiernu di Corsou, 19 december 1966). Esaki kier men prinsipalmente karga responsabilidat propio.
Pa nos ku ta konsiderá nos mes heredero di e trabou di Dòktor, ta bon pa rechasá kompleho, ideanan populista i asta rasista ku un grupo kier asosiá ku emansipashon. Emansipashon no tin ke ber ku sembra rabia riba otro pais(nan) o tipo di hende. Emansipashon no tin ke ber ku buska independensia pa djis pa nos hasi i deshasí, aktua iresponsabel i deskabeyá sin ku otronan por hala nos atenshon.
Emansipashon, esun ku Dòktor a para p’e, tin ke ber ku empoderashon di e hende, amplia su konosementu i eskoho. Emansipashon di Dòktor ta para pa alsa e kalidat di hende ku ta manehá nos gobernashon, institushonnan (demokrátiko) i introdusí mas ‘checks and balances’. Ehèmpel ta un Korte Konstitushonal ku Dòktor a proponé den De Proeve van een Grondwet voor Curaçao (1946). T’esaki ta e fórmula pa bo yega na un pueblo digno, orguyoso ku ta kapasitá pa alkansá su potensialnan.
Komo Gomista mi deseo ta pa nos hasi di nos parti i komplementá Gomez su trabou.
Istanbul, Turkey


text:
AMSTERDAM – Zeildó Philipine van Aanholt (23) na 2012 a debutá den weganan olímpiko na Londen. Ku esaki el a sigui ehèmpel di su tata Cor ku na 2000 a partisipá pa Antia na Sydney.
Van Aanholt tabata nobato dia ku el a zeil na weganan olímpiko. “Ora m’a kalifiká pa Londen, mi mester a traha masha duru i unabes einan mi tabata kasi morto kansa. Apénas mi tabata sa kiko mas mi mester a hasi. Awor mi sa mihó pakiko mi ta hasi e kos aki i kon mi mester hasie. Mi sa mihó kon mi mester trein físikamente, antes mi tabata hasi kiko ku ta. Mi a bira mas profeshonal.”
Skohe
Na 2010 Kòrsou, kaminda Van Aanholt a lanta, a pèrdè su lisensia olímpiko ora ku a anulá Antia Hulandes. P’esei na Londen el a partisipá komo atleta independiente., despues e mester a skohe si den futuro e ke sali pa Hulanda òf pa Aruba. Van Aanholt a skohe e último. “Nunka mi no a duda. Mi a lanta na Kòrsou, ta ei mi a siña tur kos i semper mi a gosa di kompetishon den Área Karibense. Por ehèmpel lo mi no por a partisipá na Weganan PanAm. Mi ta sinti mi mas antiano i arubano ku hulandes.”
Hulanda tin mas konosementu di zeil. Semper mi ta investigá tur kos mi mes – material, treinen, kuminda – espesialmente huntu ku mi mayornan”, Van Aanholt ta bisa. “Nos tin ménos konosementu, pero mi gusta ku mi por disidí hopi kos mi mes. Nos tin menos moda tambe. Por ehèmpel e fisioterapista no por bai tur evento ku nos.”
Regulashon ekstensivo
Serka Oranje tur kos ta regla pa e deportistanan. Esaki tin desbentaha tambe; e skemanan di trein i kompetishon ta basá riba esnan di zeildó hulandes eksitoso, pero no ta tene kuenta ku e último añanan Van Aanholt a studia siensia empresarial. Na Oranje un deportista mester a trein un sierto kantidat mínimo di dia pa un kompetishon, loke tin be no por si tin un tentamen importante. E arubanonan ta mas fleksibel.
Despues ku el a kaba di studia kaminda a habri pa e bai zeil fulltime. Esaki a pon’e pasa na Kampionato Mundial, Weganan PanAm i kampamento di treinen riba henter kontinente merikano. “E aña ku a pasa aki m’a biba un bida ekstrabagante. Mi a biaha asina tantu ku mi tabata di biahe 38 dia.”
Rio de Janeiro
Otro aña weganan olímpiko ta tuma lugá na Rio de Janeiro. E no ta ekspresá su ekspetativanan masha. “Bo no por bisa: mi ta bai sali di 15 òf di 30. Si tin un tiki bientu mi tin hopi mas chèns, pasobra e wega ta mas bien táktiko i no físiko. Ke men, loke mi ta ferwagt ta ku mi t’ei i ku mi ta kla.”
Pa mi e Weganan ta un éksito si mi por mustra e miho ku mi por. Pero mirando for di e perspektiva arubano: nunka un hende di Aruba no a kalifiká sin wildcard. Si nos para einan ku un par di atleta ku a kalifiká ‘di bèrdè mes’ esei so ta históriko kaba.”
Van Aanholt a logra di kalifiká pa weganan olímpiko di otro aña na Rio de Janeiro. Na Weganan di PanAm na Toronto el a sali number kuater i ku esaki el a sigurá su mes di su di dos partisipashon olímpiko.
Outor Pieter Hofmann


text:
E Zwartmangel of Mangel Preto ta haya su nomber posibelmente door cu for di su troncon e ta saca un colorante preto. Por haya e Mangel Preto entre otro na Spaans Lagoen, Mangel Halto y Santo Largo na Savaneta den un habitat cu hopi salo y ta un di e poco especie di mangel cu tin un tolerancia halto pa cambio di temperatura.
Apesar cu su habitat ta uno di hopi lodo, yen di material organico, y deficiente na oxigeno, e mangel aki a adapta su mes na e ambiente. Por reconoce Zwartmangel na e snorkelnan (reis) cu ta sali for di tera of awa unda cu e por absorba oxigeno directo for di aire.
Zwartmangel of Mangel Preto ta un mangel sabi, e ta chupa e awa salo for di tera, pas’e door di su troncon pa yega na e blachinan. For di su blachinan e ta elimina e salo. Bo ta reconoce esaki door di e formacion di plekinan blanco, salo concentra, riba e blachinan. E concentracion di salo por crea buraconan pasobra e ta come e blachi su paden. E blachi ta sigui crece y e buraco tambe ta bira mas grandi y depues di esey, e ta cay.
E Zwartmangel ta plama holo ora solo baha y ora solo subi. Zwartmangel su blachinan ta mustra shinishi; e ta un otro berde compara cu e otro sortonan di mangel.
Tambe tin diferente uzo pa cu e zwartmangel. E Zwartmangel chikito por come den caso di necesidad, pero mester herbe bon prome sino e ta venenoso. E ta un fuente di honing pa bij/abeha den e area di nos costanan, su flornan semper tin esaki den adundancia.
E ta conoci pa produci un calidad halto di honing. Su troncon tin propiedadnan medicinal. Tambe ta uza e salo procedente di e blachinan den nos cushina.


text:
Lei di protekshon di dato personal BES (Wbp BES) ta bisa ku tur dato tokante un persona natural identifiká òf identifikabel ta dato personal, ke men, sea un informashon ku ta direktamente tokante un hende òf unu ku bo por konektá ku un hende. Ya ku e lei ta papia di persona natural, dato di hende ku a fayesé i dato di organisashon no ta dato personal.
Tin hopi sorto di dato personal. Algun dato típiko ku ta kai bou di e kategoria akí ta un hende su nòmber, adrès i lugá di biba. Pero number di telefòn i number di outo tambe ta dato personal. Tin bes, sa usa e término ‘dato personal spesial’ pa referí na dato delikado, manera hende su rasa, religion i kondishon di salú. Legisladó ta duna e tipo di datonan akí èkstra protekshon.
Protekshon di privasidat ta un derecho fundamental. E derecho akí ta reglá den:
E tres artíkulonan akí ta indiká ku mester tin un lei pa protekshon di dato personal, di manera ku tur hende su derecho di privasidat por ta garantisá. Aktualmente na Hulanda Karibense, e lei ei ta Wbp BES. Promé ku introdukshon di Wbp BES, no tabatin un reglamentashon general na Boneiru, Sint-Eustatius i Saba riba tereno di prosesamentu di dato personal. Algun tratado internashonal sí tabata ofresé protekshon di e derecho di privasidat.
Prosesamentu ta enserá tur loke un organisashon por hasi ku dato personal, for di rekolektá nan te destruí nan.
Ku otro palabra, e término akí ta basta amplio. E akshonnan ku en todo kaso ta kai bou di prosesamentu segun Lei di protekshon di dato personal BES (Wbp BES) ta: rekolektá, registrá, ordená, warda, aktualisá, modifiká, aksesá, konsultá, usa, suministrá, plama, hasi disponibel, kombiná, konektá ku otro, kita, destruí i blòkia akseso na dato.
Lei di protekshon di dato personal BES (Wbp BES) ta regla kiko tin mag i no tin mag di hasi ku dato personal di hende, i ki derecho di privasidat un hende tin ora ku un organisashon ta prosesá su datonan. Por ehèmpel, e tin derecho di risibí informashon tokante kon e organisashon ta usa su datonan, i derecho di pidi pa wak su datonan i pidi pa koregí esakinan.
Wbp BES ta stipulá ku un organisashon tin mag di prosesá dato personal solamente ora ta nesesario pa un meta spesífiko i ku e organisashon no tin mag di usa e datonan pa un otro meta sin mas. Ademas, e organisashon tin deber di protegé e datonan bon.
Kada bes ku usa dato personal, tin ku sòru pa limitá e violashon di hende su privasidat mas tantu posibel. No ta tur prosesamentu di dato personal mester enserá un violashon di privasidat sí. Esei ta dependé di e tipo di dato i kon e organisashon ta usa nan.
Dato personal spesial ta dato tokante un hende su:
Un organisashon no tin mag di usa dato personal spesial, a ménos ku ta a base di un eksepshon fihá den lei.
E responsabel ta e persona òf organisashon ku ta disidí ku ki meta ta usa e datonan personal i ki medio ta usa pa prosesá nan. E responsabel por hasi esaki solamente den kooperashon ku otro hende. Esei ke men ku, na final di kuenta, e responsabel ta esun ku ta disidí si un organisashon ta prosesá dato personal, i si ta asina:
E persona konserní ta esun ku e organisashon ta prosesá su datonan personal, ku otro palabra, esun ku e datonan personal tin di aber kuné.
Un prosesadó ta un persona òf organisashon ku e responsabel ta laga prosesá e datonan. Por ehèmpel, un ofisina di atministrashon.
Un prosesadó no ta responsabel independientemente pa e prosesamentu di dato personal. Pero e prosesadó tin sierto deber sí komo tal, por ehèmpel di protegé e datonan i mantené nan sekreto .


text:
ORANJESTAD – 14 aña kaba e dama kolombiano Sul Martinez ta kana buska riba e landfill yen yen na Parkietenbos. E ta buska heru, koper i otro kos ku e por bende, ounke ta prohibí pa kue kos ei i tin peliger di morto tambe, pasobra e dùmp di material peligroso regularmente ta na kandela.
Serlimar ta e gerente di e landfill. E kompania di gobièrnu ta pone regla kla: bai ku kos i usa e shushi di nobo ta estriktamente prohibí pa tur hende: Bishitante, kontraktante i trahadó. Ta yama asta polis si esaki ta nesesario.
Kon ta posibel antó ku Martinez i e otronan ya pa añanan largu por yega na e seru di shushi, no ta kla. E mes ta bisa ku e gobièrnu anterior a duna un pèrmit. E material ku e haña e ta bende ku kompania manera Daltra i un kompania di resiklahe na e otro banda di e landfill, konosí komo ‘e chines’.
Paña bieu ta bai Venezuela
Martinez ta kolektá paña ku no ta usa mas tambe, ku e ta manda pa e indjannan Wayuu na Colombia. “Nan bida ta difísil.” I tin paña ta bai Venezuela. “Mi gusta yuda e pais bisiña, maske ta ku djis algun paña pa bisti. Nan por usa esaki bon.”
E kolombiano ta yama su mes i e sobrá buskadónan di shushi ‘resiklista’. E ta bisa ku tur hende ta trata di gana algu aserka, pasobra e isla ta bira mas i mas karu. Pero e no ta haña e trabou peligroso. “Pa protehá nos mes nos ta bista manga largu, hanskun i un kapa di tapa boka.”
Shushi radioaktivo
Pero e landfill ta peligroso pasobra den e setenta aña di su eksistensia a tira tur tipo di shushi huntu. Asta tin material radioaktivo. Djis bou di e kapa di mas ariba e shushi ta sombra di kandela ku ta sende spontáneamente. Brantwer mes no ta masha entusiasmá pa paga kandela na e dùmp. Solamente ora tin kandelanan grandi manera djabièrnè pasá, nan ta subi e seru di shushi.
‘No hiba shushi di kas mas pa e dùmp’- minister Oduber
E landfill Parkietenbos ya tin desena di aña ta kousa molèster na e barionan rònt di dje i e ta un desaster ambiental pa e área di mangel protehá. No opstante hopi promesa pa sera e dùmp i san’é, ainda niun gobièrnu no a realisá esaki. For di 2 di yüli di tur manera no ta tira shushi di kas mas, e minister di medio ambiente aktual, Otmar Oduber ta bisa: “I otro aña mester sera e dùmp definitivamente pa san’é.”
Pero pa Martinez esaki ke men fin di su entrada èkstra. “Nos i nos famianan lo bai pasa den mas difikultat.”


text:
Na Aruba a yega e momento pa nos pone enseñansa como prioridad. Hopi cambio mester ser haci pa por garantisa cu enseñansa lo conoce mehoracion pero siguramente mester haci inversionnan den hopi areanan di enseñansa pa nos por garantisa nos hobennan y tambe nos siguiente generacionnan cu nan lo conoce un enseñansa innovativo, pero sigur uno di calidad.
Si nos kier cuminsa trece cambio real den educacion nos tin di duna contenido na derecho di tur mucha pa tin derecho riba enseñansa. Cada mucha riba e pida baranca aki tin derecho riba igualdad den enseñansa. Nos no por acepta mas den un proximo gobernacion pa tin discrepancia den enseñansa. No por acepta mas pa tin discriminacion den tiponan di enseñansa pasobra esaki lo ta un kiebro grandi riba derecho di cada mucha riba enseñansa di calidad.
Innovacion den enseñansa
Den un proximo gobernacion mester inverti den e actornan adecuado, pa cuminsa den enseñansa preparatorio y sigui pa enseñansa primario y secundario. Banda di esaki nos tin cu cuminsa trece innovacion den enseñansa pa adapta na nos hobennan nan interes, pero sigur pa nos por bay pa locual ta globalisacion. Pa por compronde mihor ki nos kiermen y sigur pa loke ta derecho riba enseñansa igual mi lo duna e siguiente ehempel: Nos no por topa un scol caminda un docente tin na su disposicion, Guia Interno, Remedial Teacher, Leesbegeleider, trahado social, asistente, hende pa haci copia, werkster durante dia completo, klas cu airco, cada klas cu nan mesun smart television y di otro banda bo ta drenta un otro scol basico y bo ta topa un docente cu su mes ta e werkster, e mes ta asistente, remedial teacher, trahado social, e mes ta e persona cu ta copia y trahando den un calor insoportabel cu 30 mucha. E maestro aki ta haci su maximo esfuerso, pero ki mas por pidi di dje? Siguramente esaki ta un muestra unda ta trapa derecho di cada mucha riba enseñansa igual y tambe ta un muestra di falta di cuido pa e docente cu tin di bay te 65 aña.
Mester di mas inversion
Nos sa cu e abismo ta grandi pero nos tin di cuminsa un caminda a corto plaso pa yuda nos hobennan den nan formacion y alabez crea un ayudo pa e docentenan . Nos tin di bay inverti pa habri e posibilidad riba nivel MBO pa nos por tin asistente pedagogico pa kleuter y scolnan basico, klasnan 1 y 2. Banda di esaki nos tin di percura pa Remedial Teacher y leesbegeleider na scolnan y nos por haci uzo di pensionadonan mientras cu ta busca a largo plaso pa tin hende di mesun scol pa haci esaki. Nos tin di pone werkster pa dia completo na scolnan y sigur mehora nan situacion laboral y nan salario. Y nos tin di bay actualisa nos curiculo, crea mas innovacion den enseñansa y prepara nos docentenan cu cursonan pa e cambionan aki. Y nos tin di bay percura tambe pa drecha e structura salarial di nos cuerpo di docentenan. Den bista di problemanan social creciente nos tin di bay percura pa mas asistencia social na scolnan unda por atende di biaha cu problemanan y garantisa proteccion na nos cuerpo di docentenan.
Evaluacion di normanan
A largo plaso nos tin di percura pa mehora e infrastructura y percura na un manera responsabel y cu no lo mester cay riba costo di nos mayornan pa tin airco den cada klas.
Mester bay evalua nos normanan di bay over. Paso den un era moderno nos no por permiti mas pa un mucha keda sinta pa ‘tiende punten’ y sigur den scolnan secundario na momento di scoge pa un pakete e normanan aki no por stroba e hoben, paso no ta tur hende por cu cierto materianan y no por stroba e desaroyo di nos hoben y sigur nos tin di haci lo mihor posibel pa e hobennan caba scol y pa impedi pa tin mas dropouts na scol.


text:
Donacion Empleadonan Gabinete di Gobernador di Aruba na Fundacion Ban Uni Man Pa Cria Nos Muchanan
Riba diabierna 20 di november 2020, Dia Internacional di Derecho di Mucha, e empleadonan di Gabinete di Gobernador di Aruba a haci un donacion na Fundacion Ban Uni Man Pa Cria Nos Muchanan. E fundacion aki, for di tres diferente cushina, ta prepara desayuno na scol pa mas di 630 alumno cu no por haya esaki for di cas.
E placa di e donacion originalmente tabata destina pa un evento pa e empleadonan di Gabinete, cu a cancela e aña aki pa motibo di corona. Pa toch uza e placa cu a spaar na un manera balioso, a scoge pa e donacion di un solo biaha aki. E empleadonan di e Gabinete ta haya e fundacion aki importante como cu enseñansa ta un derecho fundamental di cada mucha, mescos cu cuminda y cos di bebe saludabel. Pa por siña bon na scol, bon alimentacion ta esencial.
Walter Maduro, cu for di 1986 ta traha na Gabinete di Gobernador di Aruba, na nomber di tur empleado a haci entrega di e cheque na Rachelle Roos (Secretaria) y John Fun (Presidente) di Fundacion Ban Uni Man Pa Cria Nos Muchanan.


text:
Den kuadro di COVID-19, ROP ta adapta su servisio na kliente
Den kuadro di COVID-19, ROP ta adapta su servisio na kliente
Geplaatst op 19 March 2020 dor di Ministerio Tráfiko, Transporte i Planifikashon Urbano
Willemstad – Servisio pa Planifikashon Urbano ROP (ántes DROV) ta anunsiá ku entrante 19 di mart 2020, tur kliente tin ku traha un sita pa asina por risibi servisio di e organisashon. E bali na Plasa Horacio Hoyer 19 ta habri solamente pa kliente ku a traha nan sita via di un di e siguiente medionan. Pa un miho servisio i pa soru ku e komunikashon ta kesa dokumenta, por manda whats-app na 511-3874 òf e-mail na info.rop@gobiernu.cw pa asina traha e sita.


text:
ORANJESTAD, Aruba: Recientemente Minister Michelle Hooyboer-Winklaar a confirma cu a logra aloca y inverti mas cu 1.5 miyon florin adicional na buki y material nobo pa tur scol MAVO di Aruba. E fondonan adicional aki a wordo aloca na comienso di aña door di Minister di Enseñansa den e Onderwijsfonds y a keda aproba na luna di mei ultimo door di Parlamento di Aruba.
Ta trata di un suma total di Afl. 1.557.879,20 cu a wordo poni disponibel pa bestel buki y material nobo pa e directivanan di scol di MAVO. Esaki ta fondonan adicional apart di e presupuesto anual di cada directiva di scol y ta conta pa tur e scolnan di MAVO di Aruba cu ta resorta bou di SKOA, DPS y SPCOA.
E inversion ta inclui metodonan nobo pa diferente materia, material adicional pa maestronan y materialnan di sosten. Cada directiva di scol a indica un prioridad diferente y Ministerio di Enseñansa a duna e espacio pa esaki. Pa e diferente metodonan a scoge pa inverti den buki nobo pa henter e scol di klas 1 te klas 4, esta di ciclo basico 1 te cu ciclo avansa 2. Mayoria di e scolnan a scoge pa bestel metodonan nobo of e ultimo edicion di un metodo existente pa e diferente materianan.
Por ehempel e metodo “Nieuw Nederlands” pa Hulandes, “Gente Joven” pa e materia Spaño, “Go for it” pa e materia Ingles, e ultimo edicion di “Moderne Wiskunde” pa e materia Wiskunde, “Geschiedenis Werkplaats” pa e materia Geschiedenis, “NOVA NaSk” pa Natuurkunde y Scheikunde y e metodo “Biologie voor jou” pa e materia di Biologie.
Tin scolnan cu a pone nan prioridad diferente na otro metodonan y materia y tambe na material di sosten manera materialnan di ilustracion pa e materia Wiskunde, Atlas pa e materia Aardrijkskunde y Prisma pocket woordenboeken pa e diferente idiomanan. Mientras tanto a manda pidi tur e materialnan via di e diferente agencianan local y ta den proceso di wordo entrega na e diferente scolnan MAVO.


text:
Diabierna awor dia 4 di april tin apertura di un exposicion di cuadra di sr. Rob van Rooijen na biblioteca na Playa. E exposicion ta habri durante orario di biblioteca pa algun siman. Un y tur ta bon bini pa pasa wak e obranan di van Rooijen.
Van Rooijen (’41) a traha 50 aña como opticien na Aruba y e ta un pintor hobbyista. Den su tempo liber e tabata pinta y e ta pinta ainda un poco mas desde cu el a baha cu pensioen aña pasa. E ta hasi esaki cu hopi goso y placer. Esaki a resulta den un produccion grandi di cuadra cu van Rooijen kier comparti cu publico. Van Rooijen ta haya inspiracion for di e bunita paisahenan di Aruba, imahennan folklorico y tipico, monumentonan y casnan tipico, flora y fauna. E exposicion ta habri di dia 4 dia april te cu dia 23 di april pa publico, esaki ta gratis.


text:
Oranjestad-Minister Otmar Oduber ta indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF).
E proyecto aki a inicia den luna di februari y ya por mira diferente parti di dje ta biniendo cla. Intencion ta pa por ofrece un mihor producto na tur esnan cu ta desea di pasa un rato of un dia na Baby Beach, haciendo di dje un atraccion mas grandi ainda di loke e ta caba.
Baby Beach ta un di e atraccionnan di nos isla cu tanto turista como local ta disfruta di dje y na momento cu e proyecto di renovacion keda cla, e lo haci di e beach aki uno mas atractivo y lo keda similar na esun di Arashi.
E lo conta cu lugar di parkeo amplio y asfalta, ademas di un muraya chikito separando e beach for di e area di parkeo, protehando asina nos naturaleza.
Minister Oduber a duna di conoce cu esaki ta un di e proyectonan cu ta tumando lugar na e momentonan aki y di varios mas cu lo bin pa logra e meta estableci pa Gobierno di haci di San Nicolas e di dos capital turistico di nos isla y asina por sigui engrandece economia di nos isla.
E proyecto aki ta parti di un serie di inversionnan cu a y ta wordo realiza na San Nicolas pa haci di e distrito aki e di dos capital turistico di Aruba, ademas di bira e centro di nos herencia cultural.
For di aña pasa Ministernan Oduber y de Meza a reuni cu diferente inversionista pa mustra nan vision y plan di maneho pa loke ta San Nicolas, unda nos herencia cultural ta hunga un rol central y ta enfoca riba esaki tambe pa loke ta e aspecto turistico.
Despues di e reunion cu e inversionistanan potencial, na cuminsamento di maart tabatin un fact finding mission pa New Orleans, unda cu mas di 20 inversionista tabata presente y a wak con a desaroya New Orleans den un ciudad turistico manteniendo su aspectonan cultural.
Diferente reunionnan a tuma lugar despues di e biahe aki y awor ta asina leu cu ya caba varios inversionista a cumpra, ta den proceso di compra of huur diferente localidad na San Nicolas, mientras cu e propietarionan di edificionan ta cla pa inverti den nan lugar.
Siman pasa Ministernan Otmar Oduber y Mike de Meza a reuni tambe cu Aruba Investment Bank (AIB) y San Nicolas Business Association (SNBA) riba e business plan pa Carubbian Street na San Nicolas.
E mandatario di Turismo a finaliza bisando cu importante di e desaroyo aki ta cu ta bay crea un boost economico pa San Nicolas cu diferente atraccionnan pa tur edad, unda e turista lo mezcla cu e local y hunto por conoce mas di nos historia, di nos cultura, di nos tradicionnan y di nos herencia como isla multicultural.
Proyecto di mehoracion di Baby Beach den pleno ehecusionPosted: May 21, 2014 in Johnny Habibe
Oranjestad-Minister Otmar Oduber ta indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF).


text:
What we do
Locual nos ta haci
Centro pa Desaroyo Profesional Continuo (CDPC) ta encarga cu profesionalisacion pa docentenan den scol preparatorio, scol basico, enseñansa secundario, beroepsonderwijs y enseñansa avansa. CDPC ta e institucion oficial pa coordinacion di dianan di estudio pa scolnan na Aruba.
Nos 'Team'
Professionaliseringsaanbod
Aanmelding pa Professionalisering
Pa meld aan, klik riba e boton akibou pa bay e website di IPA. Aki, bo ta bay na Aanmelden y sigui e stapnan.
EXPERIENCE ONLINE LEARNING WEEK
Klik riba e boton di e dia pa bay directamente na e dia ey
Stimula desaroyo profesional continuo
Entrevista cu graduado di IPA, Nadine Kirindongo den cuadro di ‘Get to know IPA’.
Desde IPA su inicio te cu awor, e instituto a conoce varios graduado cu a termina un of mas estudio cu exito y cu awo ta maestro competente y ehemplar den nos comunidad. Un di nos graduadonan ta cabesante juf Nadine Kirindongo. Juf Nadine ta cabesante di St. Franciscus College y ta graduado di e estudio pa maestro di Enseñansa Primario di aña 2000. Recientemente el a cumpli 20 aña di servicio na su scol y na SKOA.
Juf Nadine ta conta cu ora el a gradua di IPA, apesar cu el a cuminsa duna les den klas 2 e tabata dispuesto pa tuma e reto den duna les den cualke klas. Semper Nadine a dedica na desaroya su mes profesionalmente como maestro. Pa Nadine, no tin un limite di cuanto bo por siña. Tempo cu meneer Gerardo Figaroa tabata cabesante na su scol, el a dun’e oportunidad pa haci varios curso. Juf. Nadine a haci curso di entre otro ICT, Papiamento y ‘Prisma Cursus Nieuwe Stijl’. Despues di a termina e curso di Prisma, el a bira maestro di Prisma na su scol.
Despues di algun aña di experiencia y diferente curso tras di lomba, juf. Nadine a haya e oportunidad y confiansa di su cabesante pa bira e cabesante suplente. Juf Nadine ta menciona cu su desaroyo profesional no a keda te aki. Na aña 2014 a presenta e oportunidad pa haci e curso di ‘Educational Leadership for Collaboration’ ofreci na Universidad di Aruba y juf Nadine no a pensa dos biaha pa participa na e curso aki. Juf Nadine ta conta cu orguyo cu na 2015 el a haya e timon di su scol y a bira oficialmente e cabesante.
Como cabesante, juf Nadine ta kere fervientemente cu den cada paso di un persona su carera profesional tin cos nobo pa siña. Pa e motibo ey juf Nadine a scoge pa sigui ‘International School Leadership Program’ di Ontario Principal Council Canada na 2016 y na 2019 a sigui e post-HBO di Kind in Kracht voor Kindercoach y na 2020 ta logra esaki cu exito.
Juf Nadine ta comparti su trayectoria, pasobra prome cu un persona kier motiva su ekipo, e persona su bida, acto y pasion mester ta ehempel positivo. Juf Nadine a continua na bisa cu e sa e potencial di su coleganan y nan sa cu e no ta spera menos di nan. E ta elogia nan logronan y ta polish ora mester polish. E ta kere firmemente cu nos tarea como maestro di scol ta pa crea lider. Den esaki juf Nadine su tarea como cabesante ta pa vigila, motiva y sigui e desaroyo di e maestro y mir’e florece.
Juf Nadine ta termina bisando cu nunca tin limite pa loke ta trata logro den bida. Tuma tur oportunidad cu presenta bo dilanti pa por desaroya como profesional cu tur dos man. Nos no sa nunca si esey ta e unico biaha cu e lo presenta.
IPA ta duna recapacitacion y profesionalisacion pa medio di departamento CDPC. CDPC ta para pa Centro pa Desaroyo Profesional Continuo. E departamento aki ta encarga cu enseñansa pa tur maestro y docente, cuminsando di scol preparatorio te cu scol superior.
Den cuadro di e asina yama ‘Get to know IPA’, e instituto lo tene un live session di CDPC dia 12 di november pa 6or di atardi riba e pagina di Facebook Instituto Pedagogico Arubano. Durante e live session lo splica, entre otro, kico ta CDPC y lo trata e cursonan di recapacitacion cu CDPC ta ofrece durante aña academico 2020-2021 y e procedura pa inscribi.
IPA ta invita tur maestro, scol y directiva pa ‘like’ e pagina di Facebook Instituto Pedagogico Arubano, p’asina keda na altura di tur informacion di ‘Get to know IPA’.
Pa mas informacion tambe por bishita nos website www.ipaaruba.com y si ainda bo tin cualkier pregunta, por tuma contacto cu Studenten Services na 5243100.


text:
Esaki ta e di seis biaha cu e politico, Marisol Lopez-Tromp, ta participa den eleccion. E biaha aki e ta e candidato number 3 riba lista di partido POR.
A pesar cu e ta un politico cu basta experiencia, e ta laga sa cu cada eleccion tin su particularidad, caracteristico propio y strategia singular di campaña.
Sra. Lopez Tromp ta corda cu tempo el a drenta politica, tabata prensa skirbi of corant como e medio mas accesibel pa divulga nan opinionnan y ideanan politico pa medio di comunicadonan di prensa. Sinembargo e tabata tarda por lo menos un dia prome cu e tabata sali publica.
Tambe antes e politiconan den campaña tabata propaganda via un pamfleta of via un emisora. Te hasta den parlamento e tempo aya no tabatin transmision live. Bo tabata depende grandemente di prensa, el a bisa.
Awendia e realidad ta otro, ya cu e relacion aki entre politiconan y prensa a cambia hopi mes. Danki na e facilidad tecnologico y digital, y haciendo uzo di internet, awor aki practicamente cada hende ta sinti su mes un hende di prensa, segun e.
Nan por publica bon y malo, y esaki tin su efecto hopi grandi y inmediato riba percepcion di e votado, e politico ta bisa. Esaki ta trece su exigencia tambe. E ta haya cu como politico nan mester ta mas rapido y mucho mas miho prepara pa enfrenta tur e retonan cu e panorama aki ta trece cu ne.
Campaña a base di conscientisacion
E biaha aki tin plataforma digital y instrumentonan tecnologico mas moderno cu ta facilita e acceso di biaha pa core campaña. Nan mensahe por yega di lihe y masivamente cerca e comunidad.
E biaha aki el a haci uzo entre otro di Facebook pa divulga su video cu mensahe di pedagogia democratico entre otro riba importancia di vota y rol di parlamento, etc..
“Mi meta ta no solamente pa haya hopi voto pa nos partido y mi persona. Pero tambe sigur pa conscientisa y educa nos comunidad.”
Sra. Lopez Tromp a drenta hopi jong den arena politico cu hopi expectativa y den tur e añanan cu a pasa, mas cu tin social media cu ta yega directamente cerca nos ciudadano, ta existi un necesidad di conscientisa y educa mas.
E ta haya cu ainda no tur hende ta full consciente di kico realmente ta un parlamento, y kico ta e diferencia cu un gobernacion. “Kico ta un bon parlamentario y kico no? Kico ta un bon gobernante y kico no? Con un presupuesto ta traha? Pa kico nos tin stempelparlament?”
Nan ta topiconan cu a base di su experiencia y conocemento, e ta kere cu ta sumamente importante pa aclaria nan. Pero e no ta pa e muchanan so pero pa e hendenan grandi tambe, pasobra tin hendenan ainda no sa pa ehempel kico ta e diferencia entre un gobierno y un parlamento. E ta bisa cu tin hendenan cu ta desconoci e rol cu cada un tin. P’esey e ta kere cu si cada un di nos por compronde e tipo di topico aki mas miho, sigur nos por vota mas consciente. “P’esey mes mi ta hiba e tipo di campaña di conscientisa.”
Social media
E echo cu e tabata parlamentario hopi aña y actualmente, pero ex minister tambe, y te hasta presidente di parlamento, el a haya un bista completo riba e diferente partidonan politico cu e sa di maneha den nos organo legislativo. Igualmente e por diferencia kico ta e parti debil y kico ta e parti fuerte.
“Mi ta sinti cu como parlamentario mi tin un rol pa conscientisa den esaki.” Ta asina cu e biaha aki el a dicidi di dedica un parti di su campaña electoral pa traha riba e tereno di conscientisacion politico y democratico.
E plataforma di social media manera Facebook ta brinda e posibilidad tambe cu como politico e por tin interaccion cu e hendenan cu kier trece cualkier tipo di comentario. Pero tambe e ta hiba e tipo di conferencia di prensa online y programa radial live, caminda e tin espacio pa pueblo por formula nan preguntanan y e ta contesta nan. E aspecto aki e ta haya importante, ya cu antes e posibilidad aki tabata limita.